****

***-ПРИЈЕДЛОГ-***

***ЛОКАЛНИ ПЛАН УПРАВЉАЊА ОТПАДОМ***

***ОПШТИНА БРОД***

**2025-2029**

**У јануару, 2025. године**

**САДРЖАЈ**

[1. УВОД 5](#_Toc188599995)

[2. ЗАКОНОДАВНИ ОКВИР ЗА УПРАВЉАЊЕ ОТПАДОМ 6](#_Toc188599996)

[**2.1.** **Законодавство Републике Српске** 6](#_Toc188599997)

[**2.2.** **Законодавство Европске уније у области управљsања отпадом** 9](#_Toc188599998)

[**2.3.** **Плански документ управљања отпадом** 11](#_Toc188599999)

[**2.4.** **Прописи општине Брод** 11](#_Toc188600000)

[3. ОСНОВНИ ПОДАЦИ О ОПШТИНИ 14](#_Toc188600001)

[**3.1.** **Положај општине** 14](#_Toc188600002)

[**3.2.** **Становништво** 15](#_Toc188600003)

[**3.3.** **Насељена мјеста** 15](#_Toc188600004)

[**3.4.** **Индустрија и привреда** 17](#_Toc188600005)

[**3.5.** **Надлежности Општине Брод** 19](#_Toc188600006)

[4. ПРИКУПЉАЊЕ, ТРАНСПОРТ И ДЕПОНОВАЊЕ ОТПАДА 21](#_Toc188600007)

[**4.1.** **Опрема и механизација** 21](#_Toc188600008)

[5. ВРСТА, КОЛИЧИНА И САСТАВ ОТПАДА 23](#_Toc188600009)

[**5.1.** **Посебни токови отпада** 24](#_Toc188600010)

[**5.2.** **Програм сакупљања отпада у општини Брод** 26](#_Toc188600011)

[6. ОБЈЕКТИ ЗА ОДЛАГАЊЕ ОТПАДА 28](#_Toc188600012)

[**6.1.** **Локално одлагалиште** 28](#_Toc188600013)

[**6.2.** **Мјере за управљање отпадом** 29](#_Toc188600014)

[**6.3.** **Мјере за управљање отпадом** 31](#_Toc188600015)

[7. МЕТОДЕ УПРАВЉАЊА ОТПАДОМ 32](#_Toc188600016)

[**7.1.** **Поступање обраде и збрињавања отпада** 32](#_Toc188600017)

[**7.1.1.** **Могуће уштеде** 33](#_Toc188600018)

[**7.2.** **Мјере за спријечавање кретања отпада који није обухваћен планом и мјере за поступање са отпадом који настаје у ванредним ситуацијама (план)** 34](#_Toc188600019)

[**7.3.** **План сакупљања опасног отпада** 34](#_Toc188600020)

[**7.4.** **План сакупљања кабастог отпада** 35](#_Toc188600021)

[**7.5.** **План сакупљања индустријског отпада** 35](#_Toc188600022)

[**7.6.** **План сакупљања отпада животињског поријекла** 35](#_Toc188600023)

[8. МЈЕРЕ ЗА ПОДИЗАЊЕ СВИЈЕСТИ ЈАВНОСТИ 36](#_Toc188600024)

[**8.1.** **Доношење одлука и планирање мјера** 37](#_Toc188600025)

[**8.2.** **Смјернице за учешће грађана и поступак јавне расправе** 38](#_Toc188600026)

[9. МОГУЋНОСТ САРАДЊЕ ИЗМЕЂУ ДВИЈЕ И ВИШЕ ЈЕДИНИЦА ЛОКАЛНЕ САМОУПРАВЕ 39](#_Toc188600027)

[10. ЦИЉЕВИ УПРАВЉАЊА ОТПАДОМ ЗА ПЛАНСКИ ПЕРИОД 40](#_Toc188600028)

[11. АКЦИОНИ ПЛАН СА ПРОЦЈЕНОМ ТРОШКОВА И ИЗВОРИМА ФИНАНСИРАЊА ЗА ПЛАНИРАНЕ АКТИВНОСТИ 41](#_Toc188600029)

[**11.1.** **Мониторинг имплементације** 45](#_Toc188600030)

[**11.2.** **Праћење промјена** 45](#_Toc188600031)

[12. РОКОВИ ЗА ИЗВРШЕЊЕ ПЛАНИРАНИХ ЦИЉЕВА, МЈЕРА И АКТИВНОСТИ 47](#_Toc188600032)

[Значење израза 49](#_Toc188600033)

# **УВОД**

Локални план управљања отпадом представља документ којим се организује процес управљања отпадом на нивоу општине. Законом о управљању отпадом („Службени гласник Републике Српске“, број 111/13, 106/15, 2/2018 – одлука УС, 16/18, 70/20 и 63/21, 65/21 - исправка) - (у даљем тексту: Закон), дефинисана је обавеза израде локалних планова и заједничких планова управљања отпадом који требају бити међусобно усаглашени, а такође усаглашени и са Стратегијом управљања отпадом. Доноси се за период од 5 (пет) година.

Циљ израде плана, поред тога што је законска обавеза, је и успостављање одрживог система за управљање отпадом, на начин који има минималан штетни утицај на животну средину и здравље садашњих и будућих генерација, уз рационално коришћење ресурса и поштовање савремених начела управљања отпадом, као што су:

* Начело избора најпогодније опције за животну средину;
* Начело близине и заједничког приступа управљања отпадом;
* Начело хијерархије управљања отпадом;
* Начело одговорности;
* Начело „загађивач плаћа“.

У овом плану, биће приказано тренутно стање у области управљања отпадом, врсте, количине отпада, начин сакупљања, третирања и збрињавања отпада. Биће извршена анализа постојећих капацитета управљања отпадом, на основу које ће се сагледати потребе за унапријеђењем. Такође, биће кориштени национални позитивно-правни прописи и прописи које је донијела Европска Унија.

Садашње стање управљања отпадом у Републици Српској, огледа се у лошем стању финансија, недовољном чувању животне средине, те ниској свијести грађана. Проблем управљања отпадом није новијег датума, као и у већини држава источне и јужне Европе, може се везати за период урбанизације и индустријализације, коју није пратила одговарајућа политика заштите животне средине.

Већина развијених земаља се са овом проблематиком успјешно изборила. Системско рјешавање питања заштите животне средине у развијеним земљама Европске Уније започето је почетком 70-их година 20. вијека, када су донесени први закони и прописи у области eкологије. Данас, Њемачка, Аустрија и Швајцарска спадају у групу држава са високим степеном развоја управљања отпадом, гдје се сав отпад мора разврстати, искористити или елиминисати, односно депоновати само ако је претходно обрађен.

# **ЗАКОНОДАВНИ ОКВИР ЗА УПРАВЉАЊЕ ОТПАДОМ**

## **Законодавство Републике Српске**

Основни прописи у вези са управљањем отпадом који су на снази у Републици су:

**Закон о заштити животне средине** („Службени гласник Републике Српске“ број: 71/12, 79/12 и 70/20). Овим законом уређују се очување, заштита, обнова и побољшање еколошког квалитета и капацитета животне средине, као и квалитет живота. Такође, информисање и приступ информацијама из области заштите животне средине, стратешка процјена, поступак издавања еколошке дозволе, права и обавезе физичких и правних лица која обављају дјелатности утврђене овим законом.

**Закон о управљању отпадом** („Службени гласник Републике Српске“ број: 111/13, 106/15, 2/18 – одлука УС, 16/18, 70/20, 63/21 и 65/21). Овим законом утврђују се све категорије отпада; све врсте дјелатности, операције и постројења у управљању отпадом; отпад настао истраживањем, екстракцијом, третманом и складиштењем минералних ресурса и радом каменолома, течни отпад, животињски отпад и други неопасни материјал природног поријекла који се може искористити у пољопривредне сврхе; одложени експлозив, осим ако то није регулисано посебним прописом.

**Закон о комуналним дјелатностима** („Службени гласник Републике Српске“ број: 124/11 и 100/17). Одређују се комуналне дјелатности и уређују се општи услови и начин њиховог обављања. Комуналне дјелатности, у смислу овог закона, јесу дјелатности пружања комуналних услуга од значаја за стварање код којих је јединица локалне самоуправе дужна да створи услове за обезбјеђење одговарајућег квалитета, обима, доступности, континуитета, као и надзор над њиховим вршењем.

**Закон о комуналној полицији** („Службени гласник Републике Српске“ број: 28/13). Уређује се организовање комуналне полиције, обављање комуналног инспекцијског налога, надлежност комуналне полиције, начин и поступак вршења комунално – инспекцијског надзора, обавезе и овлашћења комуналног полицајца, права и обавезе субјекта надзора, као и друга питања од значаја за обављање комунално – инспекцијске контроле.

**Закон о фонду и финансирању заштите животне средине** („Службени гласник Републике Српске“ број: 117/11, 63/14, 84/15 одлука УС, 90/16 и 132/22). Уређује се статус, дјелатност, организација, приходи и начин кориштења средстава Фонда за заштиту животне средине и енергетску ефикасност Републике Српске, као и услови, поступак и начин финансирања заштите животне средине и енергетске ефикасности. Дјелатност фонда обухвата послове у вези са прикупљањем средстава, као и финансирањем припреме, спровођења и развоја програма, пројеката и сличних активности у области очувања, одрживог коришћења, заштите и унапређења животне средине, те у области енергетске ефикасности и коришћења обновљивих извора енергија.

**Закон о инспекцијама Републике Српске** („Службени гласник Републике Српске“ број 18/20). Садржи одредбе везане за заштиту животне средине и управљање отпадом, а то су:

1. очување, заштита, обнова и побољшање еколошког квалитета и капацитета животне средине, као и квалитет живота;
2. мјере и услови за управљање, очување и рационално коришћење природних ресурса, очуање, заштиту и побољшање заштите животне средине;
3. обављање и других послова надзора у области животне средине и квалитете животне средине када је то одређено посебним законом.

Инспекцијски надзор над извршењем закона и других прописа из области просторног уређења, урбанизма, грађења и екологије обављају Републичка урбанистичко – грађевинска и еколошка инспекција у саставу Републичке управе за инспекцијске послове – инспектората, као и урбанистичко – грађевинске и еколошке инспекције које дјелују у саставу јединица локалне самоуправе.

Поред наведених законских рјешења, у нормативном поретку Републике Српске, постоје и одређени подзаконски акти који се детаљније баве овом материјом, као што су:

* Уребдa о Информационом систему за регистровање података о управљању отпадом  ("Службени гласник Републике Српске", број: 21/24);
* Правилник о измјени Правилника о обрасцима извјештаја о управљању посебним категоријама отпада("Службени гласник Републике Српске",  бр. 56/23);
* Правилник о оначину и поступку сакупљања, складиштења и третмана медицинског отпада  („Службени гласник Републике Српске“, бр. 74/22);
* Правилник о управљању отпадним возилима („Службени гласник Републике Српске“, бр. 44/23);
* Правилник о управљању отпадом од електричних и електронских производа (Службени гласник Републике Српске, број 36/23);
* Правилник о измјенама и допунама Правилника о начину и поступку управљања отпадом од дуготрајних органских загађујућих материја („Службени гласник Републике Српске“, бр. 59/22);
* Правилник о управљању истрошеним батеријама и акумулаторима („Службени гласник Републике Српске“ бр. 66/22);
* Правилник о измјенaма и допунама Правилника о управљању отпадним гумама ("Службени гласник Републике Српске", бр: 62/22);
* Правилник о измјенама и допунама Правилника о управљању отпадним уљима ("Службени гласник Републике Српске", бр: 62/22);
* Правилник о управљању отпадним гумама (Службени гласник Републике Српске, бр. 16/22);
* Правилник о управљању отпадним уљима (Службени гласник Републике Српске, бр. 9/22);
* Уредбa о управљању амбалажом и амбалажним отпадом ("Службени гласник Републике Српске", број:24/21);
* Правилник о обрасцима извјештаја о управљању посебним категоријама отпада ("Службени гласник Републике Српске", број: 87/20);
* Правилник   о начину и поступку управљања  отпадом од дуготрајних органских загађујућих материја („Службени гласник Републике Српске“, број:​ 32/19)​;
* Правилник о поступању са уређајима и  отпадом који садрже полихлорована једињења (Службени гласник Републике Српске, број 51/19)​​;
* ​​Правилник  о начину и поступку управљања отпадом од титан-диоксида и мјерама мониторинга животне средине на локацији  (Службени гласник Републике Српске, број 7/19)​​;
* Правилник о измјенама Правилника о категоријама, испитивању и класификацији отпада (Службени гласник Републике Српске, број:79/18);
* Правилник о управљању отпадом који садржи азбест ("Службени гласник Републике Српске" број: 47/18);
* Правилник о измјенама Правилника о садржини, начину вођења и изгледу регистра издатих дозвола за управљање отпадом („Службени гласник Републике Српске“, број 14/18);
* Уредба о термичком третману отпада ("Службени гласник Републике Српске" број:54/17);
* Правилник о престанку важења Правилника условима  за пренос обавеза управљања отпадом са произвођача и продавача на одговорно лице система за прикупљање отпада („Службени гласник Републике Српске“, број 34/17);
* Правилник о престанку важења Правилника о врстама отпада и дјелатностима управљања отпадом за које је потребна дозвола ("Службени гласинк Републике Српске", бр: 18/17);
* Правилник о општој и посебној документацији која се подноси уз захтјев за издавање дозволе за увоз, извоз и транзит отпада („Службени гласник Републике Српске“, бр: 5/16);
* Правилник о финансијским гаранцијама којима се може осигурати прекогранично кретање отпада („Службени гласник Републике Српске“ бр. 86/05);
* Уредба о листама отпада и документима за прекогранично кретање отпада („Службени гласник Републике Српске“, број 86/15);
* Правилник о методологији прикупљања податка о отпаду и њиховој евиденцији („Службени гласник Републике Српске“, број 71/15);
* Правилник о условима и начину сакупљања, транспорта, складиштења и третмана отпада који се користи као секундарна сировина или за добијање енергије  („Службени гласник Републике Српске“, број 61/15);
* Правилник о начину складиштења, паковања и обиљежавања опасног отпада („Службени гласник Републике Српске“, број 49/15);
* Правилник о садржини, начину вођења и изгледу регистра издатих дозвола за управљање отпадом („Службени гласник Републике Српске“, број 43/15);
* Правилник о садржини и изгледу дозволе за управљање отпадом („Службени гласник Републике Српске“, број 43/15);
* Правилник о садржини програма мјера са динамиком прилагођавања за рад постојећих депонија („Службени гласник Републике Српске“, број 41/15);
* Уредба о одлагању отпада на депоније („Службени гласник Републике Српске“, број: 36/15);
* Правилник о обрасцу документа о кретању отпада и упутству за његово попуњавање ("Службени гласник Републике Српске", број: 21/15);
* Правилник о обрасцу документа о кретању опасног отпада и упутству за његово попуњавање ("Службени гласник Републике Српске", број: 21/15);
* Правилник о престанку важења Правилника о транспорту опасног отпада  ("Службени гласник Републике Српске", број: 21/15);
* Правилник о категоријама, испитивању и класификацији отпада ("Службени гласник Републике Српске", број: 19/15);
* Правилник о обрасцу захтјева за издавање дозволе за скадиштење, третман и одлагање отпада ("Службени гласник Републике Српске", број: 18/15);
* Правилник о облику, садржају и начину вођења  евиденције обавезника плаћања накнада  (“Службени гласник Републике Српске”, бр.34/12);
* Правилник о начину управљања отпадним гумама ("Службени гласник Републике Српске" број: 20/12);
* Стратегија управљања отпадом за период 2017. – 2026. године („Службени гласник Републике Српске“, број 67/17);
* Републички план управљања отпадом за период 2019. – 2029. године („Службени гласник Републике Српске“ број 43/20);
* Стратегија заштите животне средине Републике Српске за период 2022. – 2032. („Службени гласник Републике Српске“ број 118/22).

## **Законодавство Европске уније у области управљања отпадом**

Законодавство Европске уније у области управљања отпадом темељи се на основним принципима одрживог развоја, заштите животне средине и циркуларне економије. Циљ ових прописа је смањење негативних утицаја отпада на здравље људи и животну средину, као и ефикасно коришћење ресурса. Кључни правни оквир обухвата неколико директива и регулатива које државе чланице ЕУ морају имплементирати у своје законодавство.

**Основни принципи управљања отпадом у Европској унији:**

**Хијерархија отпада**

Хијерархија управљања отпадом представља основни принцип који фаворизује:

* Превенцију настанка отпада,
* Поновну употребу,
* Рециклажу,
* Енергетску обнову,
* Одлагање отпада (као последњу опцију).

**Циркуларна економија**

ЕУ тежи преласку с линеарног модела (“узми, искористи, одбаци”) на циркуларни модел у којем се ресурси што дуже користе и рециклирају.

**“Загађивач плаћа”**

Према овом принципу, трошкове управљања отпадом сноси произвођач или загађивач, што подстиче одговорнији дизајн и производњу.

**Кључне ЕУ директиве у области отпада:**

**Оквирна директива о отпаду**

* Уводи хијерархију отпада.
* Дефинише основне појмове као што су отпад, рециклажа и опоравак.
* Захтева од држава чланица да израде планове за управљање отпадом и програме за превенцију отпада.

**Директива о депонијама**

* Поставља строге критеријуме за локацију, пројектовање, рад и затварање депонија.
* Циљ је смањење количине биолошки разградивог отпада на депонијама.

**Директива о амбалажи и амбалажном отпаду**

* Регулише рециклажу и смањење амбалажног отпада.

**Директива о електричном и електронском отпаду**

* Фокусира се на рециклажу и правилно одлагање електронског отпада (е-отпада).

**Директива о батеријама**

* Управља прикупљањем и рециклажом батерија.

**Директива о отпадним возилима**

* Прописује рециклажу и збрињавање отпадних возила.

**Пластични отпад**

Директиве и регулативе (нпр. Директива о пластици за једнократну употребу) имају за циљ смањење пластике која завршава у природи.

## **Плански документ управљања отпадом**

Надлежност за област заштите животне средине у БиХ, а самим тим и управљање отпадом, је у складу са Уставом, на ентитетском нивоу односно Министарству за просторно уређење, грађевинарство и екологију Републике Српске.

Делегација ЕУ у БиХ је 1998. године кроз PHARE програм финансирала израду „Стратегија управљања отпадом у БиХ“. Стратегију је урадила АЕА Теchnology из Велике Британије у сарадњи са локалним стручњацима, завршена је у августу 2000. године. По први пут Стратегијом је интегрално сагледан проблем отпада.

Стратегија је усвојена на парламенту Републике Српске 2003. године и постала обавезујући документ као подлога за све активности везане за управљање отпадом.

Послужила је као основа за израду ентитетских Закона о управљању отпадом и била је покретач кредита Свјетске банке за изградњу регионалних депонија у БиХ.

Члан 16. Закона о управљању отпадом прописује да стратегију управљања отпадом на период од десет година доноси Народна скупштина Републике Српске на приједлог Владе Републике Српске односно надлежног Министарства. Народна скупштина Републике Српске усвојила је Стратегију управљања отпадом за период 2017 – 2026. године.

У складу са чланом 20. Закона скупштина јединице локалне самоуправе доноси локални план управљања отпадом којим дефинише циљеве управљања отпадом на свом подручју у складу са Стратегијом, као и мјере и носиоце активности за постизање циљева, а по претходно прибављеној сагласности Министарства чији садржај је прописан чланом 21. тог Закона и доноси се на период од пет година.

## **Прописи општине Брод**

* **Одлуком о комуналном реду** уређује се комунални ред и одржавање комуналног реда на подручју општине Брод, прописују се услови и начин одржавања чистоће јавних површина, привремено заузимање јавних површина, изградња, одржавање и заштита зелених површина, одвожење и депоновање отпада, одвођење атмосферских вода, јавна расвјета у насељу којом се освјетљавају саобраћајне и друге јавне површине, уређење и одржавање уличних и других отвора, уређење и одржавање санитарних и хигијенских објеката, пијаца, вашара и покретних направа, дјелокруг права и надлежности, дужности и одговорности комуналних полицајаца у примјени ове одлуке.
* **Одлука о начину пружања јавне услуге прикупљања, одвоза и депоновања комуналног отпада на подручју општине Брод –** овом одлуком се прописује:

а) додјела обављања јавне услуге прикупљања комуналног отпада на подручју Општине Брод ( у даљњм тексту: јавна комунална услуга),

б) услови под којима се врши прикупљање, одвоз и депоновање комуналног отпада са подручја Општине Брод

в) врсте комуналног отпада,

г) категорије корисника јавне услуге прикупљања комуналног отпада,

д) начин пружања јавне услуге прукупљања, одвоза и депоновања комуналног отпада,

ђ) подручје пружања јавне услуге прикупљања, одвоза и депоновања комуналног отпада, е) вријеме одвоза комуналног отпада према подручјима,

ж) начин одлагања, стандардне величине и друга битна својства контејнера/канти/врећа за сакупљање отпада,

з) критерији и начини обрачуна цијене јавне комуналне услуге одвоза и депоновања отпада,

и) начин плаћања одвоза комуаналног отпада,

ј) уговорни однос између пружаоца и корисника услуге,

к) начин и услови вршења одвоза комуналног отпада у случају наступања посебних околности (елементарних непогода, катастрофа и сл.),

л) начин подношења приговора и поступање по приговору корисника услуге,

љ) начин и услови узимања, кориштења и чувања личних података корисника услуга,

м) критериј и начин одређивања корисника улуге одвоза отпада и висина накнаде коју Општина Брод плаћа за кориснике услуге у стању социјалне потребе

н) надзор,

њ) казнене одредбе,

о) прелазне и завршне одредбе.

* **Програм комуналних дјелатности** – доноси се крајем године за наредну годину, којим су дефинисане комуналне услуге општине Брод, између осталог, и комунални отпад, локације, начин сакупљања, отпреме и лагеровања, као и сама динамика одвоза отпада са градског и сеоског подручја.
* **Просторни план општине Брод** за период 2017. – 2037. године, којим су дефинисани у Плану положај, становништво, насељена мјеста, привреда.
* Општина Брод је оснивач јавног комуналног предузећа **ЈКП „Комвод“ а.д. Брод**, којем су повјерени послови прикупљања и транспорта отпада, као и други послови на одржавању чистоће како је то дефинисано Одлуком о комуналном реду. Дакле, ЈКП „Комвод“ је 100% власништво општине Брод.
* **Уговор о вршењу комуналних услуга у току 2024. године**.

*Напомена*\* Уговор о вршењу комуналних услуга закључује се сваке године.

* **Уговор о преносу права коришћења и одржавања над неуређеном локалном депонијом на КП „Комуналац“, сада - ЈКП „Комвод“ а. д. Брод**; („Сл. гласник општине Брод“, бр.3/13); Привремено одлагалиште отпада налази се на локацији Колибе Доње, на удаљеноси од 5 км од ужег центра града Брода.

# **ОСНОВНИ ПОДАЦИ О ОПШТИНИ**

## **Положај општине**

Брод је насељено мјесто на крајњем сјеверу Републике Српске (БиХ), на десној обали ријеке Саве. Административни је центар истоимене општине.

На површини од 254 km² претежно равничарског подручја, с благим уздигнућима према југоистоку, смјештено је 22 села и једно градско насеље. Центар општине Брод простире се непосредно уз десну обалу ријеке Саве.

Просторну цјеловитост општине на сјеверу и истоку затвара ријека Сава, на југоистоку се диже острвска планина Вучијак, док је према југу широко отворена долином ријеке Укрине према општини Дервента. Укрина је и други већи ријечни ток на територији општине, а улијева се у Саву 3 km сјеверно од насеља Кораће, односно 10 km југозападно од Брода. Поред ових токова бројни су мањи канали који имају мелиоративни значај за пољопривреду и превентивни значај за вријеме високих водостаја.



*Слика 2. Локација општине Брод у Босни и Херцеговини*

## **Становништво**

На табеларном приказу виде се резултати пописа становништва из 1991., 1981. и 1971. године.

|  |  |  |  |
| --- | --- | --- | --- |
| **Националност** | **1991.** | **1981**. | **1971.** |
| Срби | 13.993 | 13.579 | 14.489 |
| Хрвати | 11.389 | 10.737 | 11.273 |
| Бошњаци | 4.088 | 3.106 | 3.706 |
| Југословени | 3.664 | 4.545 | 436 |
| остали | 1.004 | 319 | 211 |
| Укупно | 34.138 | 32.286 | 30.115 |

*Табела 1. Попис становништва из 1991., 1981. и 1971. године*


Према званичном попису становништва, домаћинстава и станова у Републици Српској 2013. године, општина Брод броји 15 720 становника.

|  |  |
| --- | --- |
| **Националност** | **2013.** |
| Срби | 11 065 |
| Хрвати | 3 021 |
| Бошњаци | 1 312 |
| Не изјашњава се | 142 |
| остали | 151 |
| Укупно | 15 720 |

*Табела 2. Попис становништва из 2013. године*

## **Насељена мјеста**

Подручје општине Брод чине насељена мјеста: Брод, Брусница Велика, Брусница Мала, Винска, Горња Барица, Горња Врела, Горња Мочила, Горњи Клакар, Горње Колибе, Грк, Доња Барица, Доња Врела, Доња Мочила, Доње Колибе, Доњи Клакар, Збориште, Кораће, Кричаново, Крушчик, Лијешће, Ново Село, Сијековац, Унка.

****

*Слика 2. Насеља општине Брод*

Дакле, општину Брод чине 23 насељена мјеста. Нека од тих мјеста имају урбани, док друга имају рурални карактер. То је најбоље приказано на табели 3.

|  |  |  |  |  |
| --- | --- | --- | --- | --- |
| **Редни број** | **Насељена мјеста** | **Да ли насеље има урбани облик или је расуто на великој површини** | **Постоји ли приступни пут довољно добар за зимски период** | **Удаљеност од центра општине** |
| **1.** | Брод – град | Урбани облик | Да | - |
| **2.** | Брусница Велика | Расуто на великој површини | Не | 20 km |
| **3.** | Брусница Мала | Расуто на великој површини | Да | 25 km |
| **4.** | Винска | Расуто на великој површини | Не | 14 km |
| **5.** | Горња Барица | Урбани облик | Да | 13 km |
| **6.** | Горња Врела | Расуто на великој површини | Не | 25 km |
| **7.** | Горња Мочила | Урбани облик | Да | 7 km |
| **8.** | Горњи Клакар | Урбани облик | Да | 15 km |
| **9.** | Горње Колибе | Урбани облик | Да | 8 km |
| **10.** | Грк | Расуто на великој површини | Не | 20 km |
| **11.** | Доња Барица | Урбани облик | Да | 10 km |
| **12.** | Доња Врела | Расуто на великој површини | Не | 22 km |
| **13.** | Доња Мочила | Урбани облик | Да | 5 km |
| **14.** | Доње Колибе | Урбани облик | Да | 6 km |
| **15.** | Доњи Клакар | Урбани облик | Да | 14 km |
| **16.** | Збориште | Урбани облик | Да | 11 km |
| **17.** | Кораће | Урбани облик | Да | 15 km |
| **18.** | Кричаново | Урбани облик | Да | 4 km |
| **19.** | Крушчик | Расуто на великој површини | Не | 20 km |
| **20.** | Лијешће | Урбани облик | Да | 7 km |
| **21.** | Ново Село | Урбани облик | Да | 9 km |
| **22.** | Сијековац | Урбани облик | Да | 5 km |
| **23.** | Унка | Расуто на великој површини | Не | 15 km |

*Табела 3. Однос урбаног и руралног дијела општине Брод*

## **Индустрија и привреда**

Неки од важнијих предузећа у општини Брод су :

* Предузеће „SCAI ADAPTER“ д.о.о. Брод бави се прерадом метала, односно, производњом металних подложака, топлотних штитова и мањих дијелова за аутомобилску индустрију. Производња је организована у 6 производних хала. Технолошки процес подразумјева производњу металних подлошки која износи 4.500 тона годишње и производњу топлотних штифова која на годишњем нивоу износи 40.000 комада.
* „Krampitz International – Parner“ d.o.o. је високо спрецијализовани произвођач преносивих спремника за горива и мазива, као и спремника за складиштење. Krampitzov дизајн обухвата вишекоморно дозирање јединица за дизел, биодизел, етанол, бензин, керозин и биљна уља, као и прилагођена ријешења. Производи раде ефикасно под најтежим условима климе, од -60 C˚ do +55 C˚.
* Основна дјелатност предузећа „DM MONTAŽA“ д.о.о. је:
* Израда и монтажа дијелова и опреме за енергетска постројења;
* Израда и монтажа дијелова и опреме у процесној индустрији;
* Монтажа опреме и у нафтној индустрији;
* Ремонти, реконструкције, унапређења, текуће одржавање, санације, замјене, испитивање цјевовода.
* „Anton Paar Shape Tec BA“ д.о.о. по намјени је пословно – производни објекат, а по дјелатности припада металној индустрији – обрада, резања, брушења и ваљања метала за израду металних кућишта за инструменте, са годишњим капацитетом од 60 тона.
* „Рафинерија нафте Брод“ а.д. Брод производи нафтне деривате који се свакодневно примјењују у привреди (индустрија, грађевинарство, саобраћај, домаћинство). Производи су: моторни бензини, дизел готива, битумен, течни нафтни гас, лож улје и сумпор.

Предузетничка дјелатност је у значајној мјери заступљена као облик привређивања у Броду, те са 259 регистрованих предузетничких радњи свакако има веома значајну улогу.

Такође, посматрајући претходни петогодишњи период уочљиво је да предузетничка дјелатност један од најчешћих облика привређивања у Броду. У наредној табели дат је преглед броја предузетничких радњи на подручју општине Брод за период од 2018. године до 2023. године.

|  |  |
| --- | --- |
| **Година** | **Број предузетничких радњи** |
| **2023.** | 259 |
| **2022.** | 253 |
| **2021.** | 245 |
| **2020.** | 235 |
| **2019.** | 254 |
| **2018.** | 262 |

*Табела бр. 4 – Број предузетничких радњи на подручју општине Брод за период од 2018. године до 2023. године*

Са даном 19.08.2024. године, број предузетничких радњи на подручју општине Брод износи 312.

Главна природна богаства општине Брод чине: пољопривредно земљиште и мање површине шума, затим ријеке Сава и Укрина. Скоро комплетно подручје општине Брод налази се у равници. С обзиром на такав терен, подручје обилује изузетно квалитетним земљиштем повољним за развој пољопривреде. Шуме су распрострањене и заступљене по читавом подручју општине. Најзначајније водене површине су ријека Сава чија дужина тока на територији општине износи око 29 km, која прихвата све површинске воде овог подручја, а уједно представља и државну границу према Хрватској. Риболовне воде, односно дијелови тих вода које чине рибарско подручје општине Брод, представљају у хидрографском и биолошком смислу цјелину подесну за развој риболова и унапређење рибљег фонда (штука, шаран, бабушка, гргеч, мрена и др. рибљих врста) који се могу користити искључиво за спортско-туристички риболов. Захваљујући оваквом ресурсу саграђен је и Рибњак у Сијековцу. Корита и обале ријека Укрине и Саве изузетно су богата лежиштима природног шљунка и пијеска. Према катастарским подацима општина Брод располаже са 23.416 hа укупне земљишне површине, од чега се у приватном власништву налази 15.855 hа (67,71%) а у државном власништву 7.561 hа (32,29%). У структури укупних земљаних површина најзаступљеније је пољопривредно земљиште које заузима површину од 15.611 hа (66,7%), затим шумско земљиште 5.580 hа (23,8%) и неплодно земљиште 2.225 hа (9,5%). Велика заступљеност пољопривредног земљишта на подручју општине, представља значајан природни потенцијал за развој пољопривреде. Када је ријеч о приватном власништву над земљаним површинама, у његовој структури најзаступљеније је приватно пољопривредно земљиште 12.124 hа (54,8%), затим шумско земљиште 3.230 hа (23,8%) и неплодно земљиште које заузима површину од 501 hа (9,50%). Општина Брод располаже са око 11.563 hа обрадивог земљишта, што је око 0,77 hа по становнику, тј. готово 4,5 пута више од минимума за осигурање егзистенције. Такође, у структури земљишта значајан проценат заузима неплодно земљиште близу 10%, које представља углавном мочварсна подручја општине Брод. Општина Брод располаже са око 11.563 hа обрадивог земљишта, што је око 0,77 hа по становнику, тј. готово 4,5 пута више од минимума за осигурање егзистенције (по процјенама за осигурање минималне егзистенције је довољно 0,17 hа обрадивог земљишта по једном становнику). Такође, у структури земљишта значајан проценат заузима неплодно земљиште близу 10%, које представља углавном мочварна подручја општине Брод. Шуме и шумска земљишта због својих опште-корисних функција и привредног значаја су добра од општег интереса и као такви заслужују и уживају посебну бригу, што је регулисано Законом о шумама и осталим актима о газдовању шумама. Од правилне и стручне реализације шумскопривредне основе и пројеката за извођење зависи и успјешност газдовања шумама, очуваност и унапређење опште функције шума, повећање прираста, потрајност газдовања, а самим тим превођење свих категорија шума у што квалитетније и продуктивније шумске комплексе (састојине).

## **Надлежности Општине Брод**

Одговорности и надлежности у управљању отпадом, подијељене су између Републике и локалне самоуправе. Субјекти надлежни за управљање отпадом, а у складу са чланом 23. и 26. Закона о управљању отпадом, јесу:

а) Влада,

б) Министарство,

в) Фонд за заштиту животне средине и енергетску ефикасност,

г) јединица локалне самоуправе и

д) стручне организације за испитивање отпада.

Одговорност Републике:

1. Влада, путем надлежних органа и организација, обезбјеђује управљање отпадом за територију Републике.
2. Министарство је надлежно да:

а) припреми Стратегију са надлежним органима,

б) предлаже Влади Републички план,

в) прати стање, координира и врши послове управљања отпадом од значаја за Републику,

г) даје сагласност на заједничке и локалне планове управљања отпадом,

д) издаје дозволе, сагласности и друге акте прописане овим законом и

ђ) утврђује овлашћене организације у складу са овим законом.

Статутом општине Брод („Службени гласник општине Брод“, број: 7/17) прописано је да Општина у оквиру своје надлежности, врши између осталог сљедеће послове:

* Уређење и обезбјеђење обављања комуналних дјелатности;
* Одржавање чистоће;
* Пречишћавање и одводња отпадних вода;
* Одржавање гробаља и пружање погребних услуга;
* Одржавање улица, саобраћајница, паркова, зелених, рекреационих и других јавних површина;
* Оснивање предузећа, установа и других организација ради пружања услуга из њихове надлежности, уређење њихове организације и управљање и;
* Уређивање и обезбјеђивање изградње, одржавања и коришћења јавних објеката и комуналне инфраструктуре за обављање функција општине.

Овлашћења и обавезе које проистичу из надлежности Општине, подијељене су између представничког органа (Скупштина општине Брод) и извршног органа (Начелник општине Брод). Скупштина општине Брод доноси опште и друге акте, те обавља и друге послове у складу са Уставом, законом и Статутом.

Јединица локалне самоуправе:

* успоставља и развија систем управљања отпадом и систем одвојеног сакупљања отпада,
* утврђује локације за рециклажна дворишта, зелена острва и депоније, укључујући и локације за сакупљање кабастог отпада,
* утврђује, обезбјеђује, организује и спроводи управљање отпадом на својој територији,
* спречава управљање отпадом на начин супротан овом закону и спроводи уклањање незаконито одрживог отпада,
* сноси трошкове чишћења и санације дивљих депонија у складу са чланом 83. став 2. овог закона,
* доноси заједнички или локални план управљања отпадом у складу са чланом 19. и 20. овог Закона, обезбјеђује услове за реализацију комуналне дјелатности,
* уређује поступак наплате услуга у области управљања комуналним отпадом, у складу са прописима којима се регулишу комуналне дјелатности,
* организују едукативне кампање за подизање свијести јавности о организованом управљању отпадом,
* организује акције чишћења јавних површина;

# **ПРИКУПЉАЊЕ, ТРАНСПОРТ И ДЕПОНОВАЊЕ ОТПАДА**

Јавно комунално предузеће „Комвод“ а.д. Брод настало је спајањем КП „Водовод и канализација“ а. д. Брод и КП „Комуналац“ а. д. Брод.

Општина Брод, коју заступа Начелник, оснивач је друшта са 100% власништвом капитала привредног друштва ЈКП „Комвод“ а. д. Брод са сједиштем у Броду, улица Николе Тесле број 22.

Финансирање комуналних дјелатности се врши из прихода од наплате, како од физичких лица односно домаћинства, тако и од предузетничких и правних лица. Цјеновник комуналних услуга предлаже Управа ЈКП-а „Комвод“ а.д. Брод, приједлог се доставља Надзорном одбору који доноси одлуку, те је на крају неопходна сагласност Скупштине општине.

ЈКП „Комвод“ а.д. Брод се састоји од радних јединица, гдје је битно напоменути:

* РЈ Чистоћа и одржавање зеленила;
* РЈ Прикупљање, одвоз и депоновање отпада и камионско стајалиште.

## **Опрема и механизација**

## 

Опрема за сакупљање комуналног отпада и неопасног индустријског отпада која се користи на територији општине Брод су:

* канте за отпад (запремине од 80-120 литара), нису типске посуде, већ ствар избора корисника услуге, углавном индивидуалног домаћинства у приградским зонама;
* канте за отпад (запремине од 80-120 литара), које су типске и намјенске и присутне су у мањем броју (СШ „Никола Тесла“);
* метални контејнери запремине од 1.1 м³ од поцинкованог лима, и углавном су постављени у централној градској зони;
* метални контејнери запремине 5м³, постављени у централној градској зони, испред установа, као и на сеоским подручјима, гдје су локацију одређивали предсједници мјесних заједница;

Сигурно је да број контејнера не задовољава у цјелости потребе, као и да је потребно због рентабилности транспорта, замјенити велике контејнере са мањим од 1.1м³. Такође су честа оштећења због немарног односа корисника (паљење, ломљење и др.).

Опрема за сакупљање отпада

* Контејнери запремине 1.1 м³

Број: 60 Опис: метални контејнери 1.1 м³ од поцинкованог лима, мобилни, означени (ПЕТ, картон, остали отпад), прилагођени.

* Контејнери запремине 5м³

Број: 29 Опис: метални контејери 5м³ затвореног и отвореног типа.

Механизација за сакупљање отпада

* Н3 Теретно возило „Man“, 18.460 Тегљач са седлом (одвоз смећа) – тренутно неисправно.

Година производње: 2001.;

Нос/кг: 8720;

Укупна маса: 16000.

* Н3 Мерцедес бенз 950.53 Атего 1823-Сг радно одвоз смећа

Година производње: 2002.;

Нос/кг: ///

Укупна маса: 16000.

* „CATEPILAR“ 428F2-Ровокопач ( 023-Т-624 )

Година производње: 2017.

Нос/Кг: ///

Укупна маса: 8350.

* Мерцедес бенз, Н3-теретно возило ( 950.53

Година производње: 2008.

Механизација на депонији

* Ровокопач – тренутно неисправан
* Булдожер – тренутно неисправан

# **ВРСТА, КОЛИЧИНА И САСТАВ ОТПАДА**

Процес планирања управљања отпадом мора бити заснован на поузданој бази података о постојећим количинама отпада, постојећем начину управљања (сакупљања), третману, начину одлагања, изворима и врстама отпада. Зато је неопходно успостављање поуздане базе података, у општини Брод таква евиденција још увијек није успостављена.

ЈКП „Комвод“ а.д. Брод има потписано 3.557 уговора са физичким и 159 уговора са правним лицима.

ЈКП „Комвод“ а.д. Брод нема прецизне евиденције, само процијењене вриједности отпада. У општини Брод се процјењује да на годишњем нивоу се произведе cca 3.500 тона отпада, а поријекло отпада је приказано на табели 5.

|  |  |  |  |  |
| --- | --- | --- | --- | --- |
| Домаћинства | Услужме дјелатности | Индустрија | Пољопривреда | Здравство |
| **cca 65-75%** | **cca 15-20%** | **>1-5%** | **>5%** | **0** |

*Табела 5. Поријекло отпада*

Од укупне количине отпада, cca 3.000 тона отпада на комунални отпад. На сљедећој табели је приказан удио елемената у комуналном отпаду (%).

|  |  |  |  |  |  |
| --- | --- | --- | --- | --- | --- |
| Папир | Дрво | Текстил | ПET | Пластика, гума | Стакло |
| **6%** | **6%** | **4%** | **13%** | **4%** | **2%** |
| Кожа | Лименке | Метали | Биоразградиви отпад | Пепео,прашина и остало | Фракција мања од 20 мм |
| **-----** | **3%** | **2%** | **45%** | **10%** | **5%** |

*Табела 6. Удио елемената у КО*

У општини Брод, као и у осталим општинама у Републици Српској и Босни и Херцеговини, процјењује се да ће количина комуналног отпада расти са сваком сљедећом годином. Како то изгледа најбоље се види на табели 7. , према којој се планира осјетно повећање количине комуналног отпада за општину Брод. Ову прогнозу направила је компанија GEO test a.s. Брно, Чешка Република, која се бави геолошким и санацијским радовима за заштиту животне средине, геотехничка и хидрогеолошка истраживања.

|  |  |
| --- | --- |
| 2021 | 3.007 |
| 2022 | 3.028 |
| 2023 | 3.050 |
| 2024 | 3.072 |
| 2025 | 3.093 |
| 2026 | 3.114 |
| 2027 | 3.136 |
| 2028 | 3.157 |
| 2029 | 3.178 |
| 2030 | 3.199 |
| 2031 | 3.220 |
| 2032 | 3.241 |

*Табела 7. Процјена количине отпада до 2032. године у општини Брод*

У плану је да се у наредном периоду унаприједи систем раздвајања отпада у циљу смањења количина отпада који се одлаже.

## **Посебни токови отпада**

* **Истрошене батерије и акумилатори**

Батерије или акумулатори означавају сваки извор електричне енергије произведене директним претварањем хемијске енергије, док су истрошене батерије или акумулатори они који се не могу поново користити и представљају отпад, а намијењени су третману односно рециклирању. Истрошене батерије и акумулатори се класификују као опасан отпад. На територији општине Брод није забиљежено одлагања истрошених акумулатора, јер се враћају радњама које продају нове, а за истрошене признаје им се новчани износ. Истрошене батерије као дио комуналног отпада завршава на општинској депонији.

* **Отпадна уља**

Отпадним уљима се сматрају сва минерална или синтетичка уља или мазива, која су неупотребљива за сврху за коју су првобитно била намијењена, као што су хидраулична уља, моторна, турбинска уља или друга мазива, бродска уља, уља или течности за изолацију или пренос топлоте, остала минерална или синтетичка уља, као и уљни остаци из резервоара, мјешавине уље - вода и емулзије. Отпадно јестиво уље је уље које настаје обављањем угоститељске и туристичке делатности, у индустрији, трговини и другим сличним дјелатностима. На подручју општине Брод, не постоји евиденција о годишњој количини отпадних уља, нити је посебно регулисано управљање овом врстом опасног отпада.

* **Отпадне гуме**

Отпадне гуме јесу гуме од моторних возила (аутомобила, аутобуса, камиона, моторцикала и др.), пољопривредних и грађевинских машина, приколица, вучених машина и сл. након завршетка животног циклуса, односно гуме које власник одбацује због оштећења, истрошености или других разлога. Дио овог отпада се одлаже на градску депонију, а дио заврши у приватним двориштима гдје се користе у разне сврхе (изградње потпорних зидова, садње цвијећа).

* **Отпадна возила**

Отпадна, односно неупотребљива возила јесу моторна возила или дијелови возила која су отпад и која власник жели да одложи. На територији општине ова врста отпада веома је ријетка, готово да и не постоји, због појаве све већих броја лица која сакупљају ову врсту отпада и исту продају откупљивачима.

* **Отпад од електричне и електронске опреме**

Отпад од електричне и електронске опреме (производи којима је за рад потребна електрична енергија или електромагнетно поље) укључује опрему и уређаје (фрижидери, замрзивачи, веш машине, шпорети, електрични радијатори, ТВ пријемници, микроталасне пећнице, рачунари, штампачи, мобилни телефони, видео камере, електричне играчке и др.) које власник жели да одбаци, као и склопове и саставне дијелове који настају у индустрији. На подручју општине Брод, не постоји евиденција о годишњој количини овог отпада, нити је посебно регулисано управљање овом врстом опасног отпада.

* **Отпадне флуоресцентне цијеви које садрже живу**

Отпадне флуоресцентне цијеви које садрже живу не сакупљају се одвојено од осталог отпада, осим спорадичних случајева. Због одређеног садржаја живе истрошене сијалице се морају убудуће третирати као опасан отпад, тј. сакупљати одвојено и предавати овлашћеном сакупљачу који ће предузети даље активности третмана. Овај отпад се одлаже на општинској депонији и нема одвојеног сакупљања отпадних флуоресцентних цијеви.

* **Медицински отпад**

Медицински отпад је хетерогена мјешавина комуналног отпада, инфективног, патоанатомског, фармацеутског и лабораторијског отпада, дезинфицијенаса и амбалаже, као и хемијског отпада. Сав медицински отпад са територије општине Брод се сакупља у посебне контејнере у Дому здравља у Броду и одатле транспортује до Опште болнице Свети апостол Лука у Добоју, гдје се врши његов даљи третман

* **Отпад животињског поријекла**

Животињски отпад настаје у кланицама, постројењима за прераду меса, риба, објектима за узгој и држање животиња итд. Поступање са животињским отпадом подразумијева сакупљање, разврставање према степену ризика (категорије), складиштење и третман.

Животињски отпад се посебно одлаже на општинској депонији. Најприје се врши ископ земљишта дубине 3-4 метра и отпад се одлаже у исте. Потом се отпад посипа дезинфекционим средствима, и све тако у више слојева. Власник отпада је дужан отпад животињског поријекла извагати прије депоновања.

* **Пољопривредни отпад**

Пољопривредни отпад је отпад који настаје од остатака из пољопривреде, шумарства, прехрамбене и дрвне индустрије и представља значајне количине. Зависно од врсте, отпад се спаљује на отвореном или се само оставља у близини њива и вртова.

* **Грађевински отпад и отпад од рушења**

Грађевински отпад укључује отпад који настаје приликом градње грађевина, реконструкције, одржавања или рушења постојећих грађевина, као и отпад настао од ископаног материјала, који се не може без претходне обраде користити. Користи се као насипни материјал, те се не одлаже на градској депонији.

* **Отпад који садржи азбест**

За одлагање ове врсте отпада није предвиђен посебан простор па он завршава као дио комуналног отпада на депонији.

## **Програм сакупљања отпада у општини Брод**

Појам прикупљања отпада је онај функционални елемент који подразумјева његово сакупљање и транспорт тих материја након сакупљања до мјеста гдје се возило за сакупљање празни. Процес сакупљања отпада је важан због очувања здравља људи и животне средине као и из естетских и финансијских разлога. Годинама уназад послови прикупљања, транспорта и депоновања отпада су повјерени ЈКП-у „Комвод“ а.д. Брод. Ово Предузеће чији је оснивач општина Брод располаже са неопходном логистиком за обављање ових послова на територији наше општине.

Покривеност услуге одвоза комуналног отпада на територији општине Брод износи око 90%. Предузеће коме су повјерени послови прикупљана комуналног отпада, дужно ја саставити распоред одвоза отпада на начин којим би се задовољиле потребе општине Брод.

Улице и насеља сврстани су према интензитету одвоза отпада у два подручја:

Прво подручје чини градско подручје гдје се обавља одвоз отпада за домаћинства и правна лица. Канте/контејнери се налазе на јавним површинама запремине 1,1 м³ и више. Одвоз мјешовитог комуналног отпада обухваћене су сљедеће улице са градског подручја:

26. августа, Савска обала, 3. марта, Жртава усташког терора, 1. маја, 9. маја, Видовданска, Краља Петра I Ослободиоца, Хајдук Вељко, Мајке Југовића, Стадионска, Крајишких бригада, Трг Патријарха Павла, Др. Јована Рашковића, Скеле, Светог Саве, Стевана Немање, Војводе Живојина Мишића, Петра Петровића Његоша, Николе Тесле, Београдска, Стевана Синђелића, Вучијака, 20. априла, Хајдук Станка, Михајла Пупина, Радојке Лакић, Бранка Радичевића, Алексе Шантића, Петра Кочића, Змај Јове Јовановића, Бродског батаљона, Војводе Степе Степановића, Цара Лазара, Доситеја Обрадовића, Југ Богдана, Проте Матеја Ненадовића, Петра Мрковића, Мајке Јевросиме, Војводе Радомира Путника, Марије Бурсаћ, Светог Ћирила и Методије, Ђенерала Драже, Десанке Максимовић, Јована Дучића, Рафинеријско насеље, Стевана Сремца, лазе Лазаревића, Карађорђа Петровића, Владимира Роловића, Љутице Богдана, Милана Ракића, Бранислава Нушића, Војислава Илића, Гаврила Принципа, Саве Ковачевића, Вука Караџића, Солунских добровољаца, Бранка Ковачевића, Трг 7. октобра, Ђуре Јакшића, Петра Прерадовића, Укринска, Каменичка, Војводе Момчила Ђујића, Равногорска, Озренска, Илије Гарашанина, Семберијска, Косовска, Насеље Острве, Полојска, Пилота Бранка, Пјанића, Посавска, I српског батаљона, Српских Јунака, Шеталиште Душка Трифуновића, Саве Ковачевића, Борачка, Јесењинова, Мокрањчева, Воје Горановића, 15. Септембра, Исидоре Секулић, Ђачка, Српских добровољаца, 12 беба, Слађане Кобас, Милана Тепића, Бранка Ћопића, Светозара Ћоровића, Меше Селимовића, Свилајска, Коридор живота 92.

Одвоз комуналног отпада из прве зоне врши се сваког другог дана, односно понедјељком, сриједом и петком у периоду од 07.00 часова до 18.00 часова.

Друго подручје обухвата одвоз мјешовитог комуналног отпада у приградским и сеоским насељима.

Одвоз отпада у приградским и сеоским насељима врши се једном седмично по сљедећем распореду:

**Понедјељак:** Клакар Доњи, Клакар Горњи, Нареци, Унка, Грк, Винска, Барица, Збориште;

**Петак:** Лијешће, Лугови, Колибе Горње, Сијековац, Мочила Доња, Мочила Горња, Брусница Велика.

У подручјима општине Брод из оних улица, дијелова улица и насеља у која не могу улазити комунална возила због конфигурације терена, корисници услуге одвоза и депоновања комуналног отпада који посједује некретнину или пословни простор прикључен на јавну комуналну инфраструктуру дужни су износити комунални отпад на најближа доступна мјеста возилима за одвоз отпада, и редослиједом одвоза отпада за поједине дијелове улица или поједине дијелове насеља.

Комунални отпад се у правилу одвози у раним јутарњим сатима, а по потреби исти се може одвозити и у другим дијеловима дана или ноћи, по налогу градске управе, ако се зато укаже посебна прилика.

Одвоз отпада почиње најкасније у 06:00 часова у љетном периоду (јун, јул, август, септембар), а у прољећном, јесењем и зимском периоду (јануар, фебруар, март, април, мај, октобар, новембар, децембар) одвоз отпочиње у 07:00 часова.

# **ОБЈЕКТИ ЗА ОДЛАГАЊЕ ОТПАДА**

## **Локално одлагалиште**

Сав отпад који се прикупи на територији општине Брод одлаже се на локалну неуређену депонију које се налази у Колибама Доњим.

Одлуком о преносу права коришћења и одржавања над локалном неуређеном депонијом комуналног отпада на ЈП „Комуналац“ а.д. Брод, сада ЈКП „Комвод“ а.д. Брод (Сл. гласник општине Брод, бр.3/13) општина Брод је пренијела право коришћења и одржавања над локалном неуређеном депонијом на ЈКП „Комвод“ а.д. Брод.

Локално неуређена депонија налази се на локацији Колибе Доње, на удаљеноси од 5 км од ужег центра града Брода, недалеко од магистралног пута Брод-Оџак. Привремено одлагалиште отпада је површине 25.000 m².

Неуређена депонија у Колибама Доњим нема статус депоније. До недавно је неуређена депонија била неограђена, без адекватних објеката и инфраструктуре, те без санитарног чвора. На неуређеној депонији се налази портирница гдје свакодневно 24 часа ради човјек на обезбјеђењу. Током 2013. године отклоњени су претходно наведени недостаци.

Међутим, депоновање отпада и даље представља велики проблем за општину Брод. Конфигурација теренa је неадекватна, јер се неуређена депонија налази у ниском, односно мочварном подручју, те је подложно утицају подземних вода. Такође, неопходна су велика новчана средства, како би неуређена депонија стекла услове за трајно рјешавање статуса.

Тренутно одлагање отпада подразумијева несанитарно одлагање отпада, без посебног третмана.

Изузетак је одлагање отпада животињског поријекла и животињских лешева, гдје се предузимају неопходне мјере дезинфекције. Вршење санитарног надзора вршиће надлежни републички и општински органи по службеној дужности.

Крајем 2020. године ЈКП „Комвод“ а.д. Брод је предузело низ активности на изградњи комуналне инфраструктуре на локалној неуређеној депонији од којих се издваја:

* изградња надстрешница;
* постављање портирнице (монтажног објекта са санитарним чвором);
* електро-прикључак;
* увођење видео-надзора – тренутно неисправан.
* освјетљење прилазног пута;
* ограђивање одлагалишта са предње стране, оградим висине 2,20 м;
* изградња улазне и излазне капије;
* изградња хидрантског противпожарног система;
* утврђивање и изградња прилазног пута депонији и манипулативних путева на одлагалишту.

Ради испуњавања минимума услова за рад депоније, а у складу са Уредбом о одлагању отпада на депоније, потребно је извршити зонирање депоније и изградњи санитарних ћелије за збрињавање чврстог комуналног отпада. У санитарне ћелије уграђују се заштитни изолациони материјали - геофолије и други материјали који гарантују заштиту подземних вода. На локалној неуређеној депонији потребно је изградити постројења за третман процједних вода (пречистач). Напомињемо да су депоније веома сложени грађевински објекти комуналне инфраструктуре за чију изградњу су неопходна значајна финансијска средства која је веома тешко обезбиједити.

Неопходно је набавити колску вагу носивости 60 тона, ради вођења прецизне евиденције о количинама отпада које се депонују.

Јединица локалне самоуправе у наредном периоду одредити ће у буџету средства за изградњу комуналне инфраструктуре депоније, чија ће се изградња одвијати у фазама.

Ради остваривања претходно наведеног, потребно је у буџету Општине Брод планирати већа средства за те намјене. Даље, аплцирање на разне пројекте које расписује Министарство, Фонд за заштиту животне средине, амбасаде страних држава, Међународни фондови и др.

## **Мјере за управљање отпадом**


Отпад прикупљати и класификовати према Каталогу отпада и збрињавати га у складу са Планом управљања отпадом. Приступни путеви унутар локације гдје се врши одлагање отпада би требало да буду уређени са стабилном коловозном конструкцијом по могућности да је омогућено њихово редовно чишћење и прање. У том смислу пројектовање и димензионисање интерних саобраћајница и саобраћајних површина извести према очекиваном саобраћајном оптерећењу и према Закону о уређењу простора и грађења („Службени Гласник Републике Српске“, број: 40/13, 106/15 и 84/19). Сталним праћењем нових технолошких рјешења и усавршавањем технолошког процеса превентивно се дјелује на смањење продукције настанка отпада и утицаја на животну средину.

У наредном периоду у плану је да се посвети пажња селективном прикупљању, одвозу и депоновању отпада. Наиме, на територији општине Брод се налазе контејнери за селективно прикљупљање отпада (папир, пластика, стакло, комунални отпад), али становништво није развило свијест о селективном одлагању, а исто тако комунално предузеће сав отпад из намјенских контејнера одлаже у исто специјализовано возило за одвоз отпада. Предност селективног прикупљања, одвоза и депоновања отпада огледа се у могућности рециклаже истог или барем лакшег разврставања и продају секундарних сировина, што би значило и приход јединици локалне самоуправе и самом комуналном предузећу, као и у смањењу загађености ваздуха.

Уз прибављање новчаних средстава и/или комуналне опреме могла би се изградити тзв. зелена острва са постављеним контејнерима за селективно одлагање отпада, као на сљедећој слици:

*****Слика 3. Рјешење за селективно прикупљање отпада*

Што се тиче прикупљања ПЕТ амбалаже, планира се у наредном периоду направити на више мјеста, на подручју општине Брод, посебне конструкције за одлагање, као на сљедећој слици:



*Слика 4. Примјер конструкције*

Тренутно се конструкција за прикупљање ПЕТ амбалаже налази на једној локацији и то унутар насеља Скеле. Планира се у наредном периоду унапређење система одвојеног прикупљања отпада постављањем конструкција за прикупљање ПЕТ амбалаже и на другим локација.

## **Мјере за управљање отпадом**

Проблем дивљих депонија присутан је у свим општинама Републике Српске, па и у општини Брод. Локације дивљих одлагалишта су разноврсне и могу се наћи у свим дијеловима општина (урбаним-руралним), зависно од развијености путне мреже и приступних путева до ријечних токова. Најчешће се налазе непосредно уз путне комуникације у близини насељеног мјеста, у коритима ријека и ријечних токова, кршевима и сл. Депоновани материјал је различитог састава: од комуналног, преко кабастог (мада су ријетки они који се могу искористити као рециклажни материјал), до органског ( лешеви угинулих животиња, отпад животињског поријекла), медицинског и опасног отпада (остаци амбалаже опасних хемикалија).

Општина Брод нема евиденцију о томе колико на њеној територији има оваквих одлагалишта отпада. Пракса у протеклим годинама је била да се након пријаве грађана изврши чишћење и уклањање дивљих депонија. На овај начин је добар дио посла одрађен, међутим и даље постоји овај проблем.

Санације дивљих депонија могуће је извршити на три начина:

1. Премјештањем отпада (уколико се ради о веома малој депонији и уколико се налази у релативној близини локације неуређене локалне депоније);
2. Дјелимична санација (изоловање горњих слојева депоније у случају када подземне воде не могу квасити тијело депоније);
3. Потпуном санацијом (комплетним изоловањем горњих и доњих слојева депоније у случају високих подземних вода).

Како би сузбили овај проблем непходно је да се повећа свијест грађана, те да се у потпуности крену примјењивати прописи, којима је ова материја уређена. Може се констатовати да није довољно рађено на превентивним мјерама против стварања нових и обнављања старих дивљих депонија. У наредном периоду планиране су законом предвиђене казне за она лица која бацају отпад на мјеста која нису превиђена за одлагање отпада, постављање табли са натписима о забрани бацања отпада и видео надзора уколико се исто настави.

# **МЕТОДЕ УПРАВЉАЊА ОТПАДОМ**

Све бржи развој појединих технологија и начина живота савременог човјека доводи до тога да су количине отпада разних врста све веће. У нашем случају ради се о комуналном отпаду.

**Комуналним отпадом** сматра се отпад који настаје у домаћинствима, стамбено-пословним објектима, пословним просторијама, спортским објектима, викендицама, јавним установама а који се по својој величини и природи може упаковати у пластичне вреће, пластичне канте са поклопцем и посуде предвиђене за одлагање комуналног отпада на за то предвиђеним мјестима.

## **Поступање обраде и збрињавања отпада**

Зависно о врсти и својствима отпада, могући су сљедећи поступци његове обраде, односно збрињавања:

1. Рециклажа;
2. Спаљивање (с рекуперацијом енергије, без рекуперације енергије);
3. Пиролиза;
4. Конверзија у гориво произведено из отпада;
5. Биолошка обрада (анаеробна биолошка обрада, аеробна биолошка обрада и механичко-биолошка обрада);
6. Одлагање на депонију („landfilling“); са/без производњом биоплина.

Под рециклажом се подразумијева издвајање секундадрних сировина из отпада и њихова поновна употреба, односно она обухвата процес којим се отпад прерађује у основну сировину која може послужити за производњу истих или других производа.

Према томе, рециклажа прати животни вијек производа и може се посматрати као затворени циклус производа. Она покушава на најмању мјеру смањити потрошњу примарних сировина као и минимизирати захтјеве на неодрживу прераду и крајње одлагање отпада, уз стварање опште еколошке користи у поређењу са алтернативама. Рециклирање производа представља сложени процес који се састоји из низа корака као што су:

1. Сакупљање рециклажног отпада;
2. Сепарација и раздвајање рециклажног материјала од осталог отпада;
3. Сортирање у подгрупе;
4. Пресовање (балирање) отпада;
5. Прерада сортираног производа;
6. Коначна употреба производа у даљој производњи.

Типичан састав градског комуналног отпада показује:

* 30% - 40% отпада може се рециклирати;
* 25% - 30% отпада може се компостирати.

**Алуминијске лименке** врло су погодне за рециклажу због релативно високе цијене алуминијума. Удио алуминијума у комуналном отпаду развијених земаља изности око 1%.

**Папир и картон** чине просјечно 30% до 40% комуналног отпада. Рециклажа папира и картона посебно је значајна за земље које су сиромашне дрвним сировинама (шумама).

**Стакло** је врло погодан материјал за рециклирање и чини удио 5-10% комуналног отпада. Рециклирањем стакла постижу се велике уштеде енергије.

**Пластика** највећим дијелом није био-разградива и врло је непогодна за одлагање. Рециклирана пластика може се користити за бројне секундарне намјене. Све врсте пластике погодне су за рециклажу.

Овим планом се превиђа успостављање система раздвајања и одвоза рециклажног материјала са оператерима који се баве третманом амбалажног отпада.

## **Могуће уштеде**

Разврставање отпада је веома важна активност која омогућава да што мање количине отпада заврше као смеће, а да се веће количине истог на неки начин поново користе. У нашем случају, ради се углавном о комуналном отпаду.

Прва фаза разврставања је одвајање био-разградивог и неразградивог отпада.

Неразградиви отпад (пластика, стакло, папир) се затим разврстава у оквиру своје истородности. Вријеме разградње отпадне пластике је врло дуго, од 100 до 1000 година. Зато је потребно одвојено сакупљати пластику јер се она веома успјешно може рециклирати.

Отпадно стакло се разврстава приликом одлагања на: отпадну стаклену амбалажу (боце, тегле и слично), отпадно равно прозорско стакло, сијалице, аутомобилско стакло, армирано стакло, итд.

Картонску амбалажу прије одлагања треба разложити. Отпадни папир је вриједна сировина којом се тргује и на свјетским берзама.

У производњи једне тоне папира, коришћењем отпадног папира, постижу се следеће уштеде:

|  |  |  |
| --- | --- | --- |
| **Врста папира** | **Рециклирани папир** | **Бијели папир** |
| Сировина | 2 тоне дрвета | 1.2 тоне отпадног папира |
| Вода | 85.000 I | 16.000 I |
| Енергија | 74.000 kWh | 3600 kWh |
| Загађеност отпадних вода | 15 јединица онечишћености воде | 1 јединица онечишћености воде |

*Табела 8. Уштеде рециклирањем папира превиђене су овим планом кроз одвоз истог оператерима задуженим та третман отпадног папира*

## **Мјере за спријечавање кретања отпада који није обухваћен планом и мјере за поступање са отпадом који настаје у ванредним ситуацијама (план)**

Локалним плановима управља отпадом није обухваћено управљање посебним токовима отпада. Посебни токови отпада се дефинишу као кретања отпада (истрошене батерије и акумулатори, отпадна уља, отпадне гуме, возила и други отпад) од мјеста настајања, преко сакупљања, транспорта и третмана, до одлагања на депонију.

На територији Републике Српске не постоји уређени систем сакупљања отпада који чине посебне токове отпада. Доступни подаци се углавном заснивају на претпоставкама.

У оквиру овог плана управљања отпадом акценат ће бити стављен на организацију система праћења продукције и кретања посебних токова, едукацију и информисање јавности и заинтересованих страна, као и успостављање неопходних услова за улазак приватног сектора у ову област.

Неопходно је успоставити управљања посебним токовима отпада, који спада у краткорочне циљеве према плану управљања отпада.

У циљу успостављања овог система, неопходна је стручна обука кадрова. Лице које врши сакупљање, складиштење, третман посебних токова отпада, у обавези је да води и чува евиденцију о количинама посебних токова отпада који су сакупљени, ускладиштени или третирани, као и евиденцију о коначном, одлагању остатака послије третмана.

У циљу значајног учешћа приватног сектора у области управљања отпадом, локална управа планира да уведе подстицајне инструменте. На тај начин ће се обезбиједити већа квалитета услуга и избјећи ће се додатно преоптерећивање постојећих јавних комуналних предузећа. Један од видова подстицајних инструмената је омогућити и олакшати регистрацију малих предузећа-сакупљача. Сарадњом са Фондом за заштиту животне средине и оператером за амбалажни отпад планира се успостављање система управљања посебним категоријама отпада на територији наше општине.

## **План сакупљања опасног отпада**

Опасан отпад чини један мали проценат кућног отпада, али када се помијеша са осталим отпадом контаминира и њега и тако настаје велика количина опасног отпада. Зато, опасни производи не би смјели бити одлагани заједно са осталим комуналним отпадом. Систем сакупљања опасног отпада на територији општине Брод има у плану постављане посебних канти (боксова) и адекватан простор за складиштење опасног отпада, како би се са тог мјеста продавао заинтересованим странама, који испуњавају услов за даље управљање опасним отпадом.

## **План сакупљања кабастог отпада**

Кабасти отпад скупља се на одређеним мјестима у кругу предузећа односно у двориштима стамбено – пословних објеката.

Кабасти отпад који настаје код физичких и правних лица приликом реновирања или замјене производа у пословно – стамбеним објектима одлаже се лично у контејнере према врстама отпада на за то превиђена мјеста која одреди Општина Брод посебном одлуком а управља пружалац услуга. У периоду од 2025. до 2029. године планирано је успостављање система преузимања, транспорта и третмана кабастог отпада. Унутар система сакупљања кабастог отпада планирано је опис начина преузимања кабастог отпада, којим даном и на ком мјесту.

## **План сакупљања индустријског отпада**

Сви генератори индустријског отпада дужни су да врше одвајање опасног од неопасног индустријског отпада, при чему се опасан отпад мора складиштити у кругу предузећа. Такође, потребно је издвојити и рециклирајуће материјале, што већина индустријских предузећа и чини. Како би се смањила количина помијешаног отпада који је теже разврстати накнадно, потребно је размотрити модел формирања цијене накнаде за овакве привредне субјекте на основу количине отпада који се продукује, а што би се огледало у потребном броју контејнера за одлагање отпада у кругу предузећа.

План сакупљања треба да се дефинише у зависности од количине отпада који се продукује, могућности комуналног предузећа за сакупљањем и положајем предузећа у односу на редовне трасе камиона аутосмећара. На територији општине Брод послује предузеће за рециклажу металног отпада назива C.I.B.O.S. d.o.o. са којим већи број предузећа наше општине има уговор. Планиран је разговор са преосталим предузећима у наредном периоду како би економичније и на еколошки прихватљив начин збринули индустријски отпад.

## **План сакупљања отпада животињског поријекла**

Планирано је обезбиједити еколошки прихватљиво управљање отпадом животињског поријекла са циљем минимизације негативних утицаја на здравље људи и животну средину. Посебан проблем изазивају пси и мачке луталице који разносе отпад из канти и контејнера. Поред раније наведеног тренутног програма прикупљања отпада животињског поријекла на депонији, друга опција се огледа у смислу изградње хладњака у којима се чува такав отпад до тренутка транспорта. Општина Брод има у плану дефинисати локације најближе кафилерије у коју би се транспортовао отпад животињског поријекла, односно нус производи.

# **МЈЕРЕ ЗА ПОДИЗАЊЕ СВИЈЕСТИ ЈАВНОСТИ**

Еколошка свјест је у директној вези са одгојем и образовањем, што истовремено подразумијева и добру обавијештеност, и с моралним, односно етничким принципима који се у својим подручјима живота примјењују, у даним околностима и на одређеном простору. На формирање еколошке свијести утичу многе ситуацијске околности, а да би се еколошка свијест формирала, потребне су еколошке информације и знања али и однос према окружењу у којем живимо.

Информисање јавности и подизање нивоа свијести становништва о потреби управљања отпадом и другим еколошким проблемима може се реализовати, и та активност мора бити у континуитету, како школског, тако и предшколског система. За ову активност потребно је најмање новца, а пружа најбоље резултате, ако еколошки освијештен грађанин дјелује тако да производи што мање отпада и одлаже га на дозвољена мјеста, доћи ће до тога да неће бити дивљих депонија и осталих еколошких проблема за чије је рјешавање потребна већа количина новца.

Сам програм активности развијања јавне свијести грађана по питању управљања отпадом би требало да обухвати сљедећи садржај:

1. информативни дио,
2. информативно-едукативна кампања,
3. едукација;

Информативни дио програма је оријентисан на упознавање циљних група обухваћених овим планом са предусловима управљања отпадом у општини Брод.

Информативни дио треба да се односи на:

* основне појмове о управљању и токовима отпада;
* информације о ризицима и опасностима по здравље људи због неадекватног управљања отпадом;
* важност правилног прикупљања и депоновања отпада;
* важност концепта минимизације отпада;
* опасан отпад са посебним погледом на опасан отпад из домаћинства;
* улогу органа власти на свим нивоима у управљању;
* трошкове прикупљања, транспорта и депоновања отпада;
* назнаке о значају програма како би грађани били мотивисани за учешће;

Основне активности код информативног дијела програма су припрема брошура, као и организација јавних трибина информативног типа по мјесним заједницама.

Информативно-едукативна кампања кроз коју се информишу и образују све структуре друштва у општини, утиче на развијање јавне свијести примјеном сљедећих метода и средстава:

* сарадње са локалним медијима;
* израда и дистрибуција информативно-промотивног материјала;
* предавања, радионице, едукативне екскурзије (са посјетом депонији).

Поред тога што сама кампања треба да буде интензивна, провокативна и ефикасна, поруке које се њом преносе морају бити јасне, а методе спровођења прихватљиве у јавности, тј. кампања треба да стекне повјерење становништва.

Едукација у склопу развијања свијести становништва у општини Брод се по правилу усмјерава на сљедеће циљне групе:

* запослене ЈКП „Комвод“ а.д. Брод;
* грађане мјесних заједница;
* дјецу и ученике у предшколским и школским установама;
* васпитачи и образовни кадар у наведеним установама.

Едукација запослених у комуналном предузећу може се спровести путем стручних предавања, курсева и обука. Такође, веома је значајно организовати размјене искустава запослених у комуналном предузећу.

Грађани мјесних заједница Општине Брод могу бити едуковани организацијом различитих трибина и зборова у мјесним заједницама. Такође, могуће је организовати консултације у мјесним заједницама и насељима око могућности да се грађани укључе у прикупљање и самоприкупљање отпада у сарадњи са невладиним организацијама.

Едукација дјеце и васпитно-образовног кадра може се организовати путем радионица у обдаништима и школама, организацијама школа у природи или организацијом еколошких секција.

Носиоци активности на развоју јавне свијести о управљању отпадом на територији општине Брод, прије свих морају бити локална самоуправа и јавна комунална предузећа која послују унутар општине. Такође, носиоци ових активности морају бити и инспекцијске службе које би тежиште свог рада, поред контроле и надзора требало даослањају и на развој савјетодавне улоге.

У циљу адекватне и ефикасне улоге надлежних комуналних предузећа општине Брод, у процесу унапређења јавне свијести, пожељно је отварање специјализованих одјељења или канцеларија у оквиру Комуналног предузећа „Комвод“ а.д. Брод, која би имала информативну и едукативну улогу.

Такође, планирано је у циљу развоја јавне свијести подстицати сарадњу и изградњу партнерства између јавног, цивилног и привредног сектора. У процесу унапређења јавне свијести веома важну улогу имају организације цивилног друштва које се баве питањима заштите животне средине. Локална самоуправа и јавна предузећа општине Брод морају градити партнерства са локалном привредом.

## **Доношење одлука и планирање мјера**

Планирање управљања отпадом у Републици Српској регулисано је Законом о управљању отпадом који прописује обавезу одговорних органа да се у току израде Планова (или Стратегија) управљања отпадом консултује са представницима удружења за заштиту животне средине (поред консултација са другим релевантим актерима).

Одговорни општински орган ће одабир адекватних облика за укључивање јавности радити на основу разматрања низа практичних питања која се односе на локалне услове и околности процеса одлучивања. Добра припрема цјелокупних напора за укључивање јавности ради се кроз израду плана или стратегије. Тај документ разматра питања попут: шта је сврха (циљ) укључивања јавности, ко треба да учествује у одлучивању, када треба укључити јавност, како да се мотивише јавност, који ресурси су на располагању, на који начин ће се анализирати сугестије и коментари грађана и слично.

## **Смјернице за учешће грађана и поступак јавне расправе**

Основни циљеви смјерница за учешће грађана јесу да се грађани адекватно информишу о процесу израде Плана управљања отпадом и да се отворе могућности за коментаре и сугестије у току тог процеса. Поред јавних расправа, било би пожељно и већи број јавних догађаја.

Јавни увид је најпогоднија опција за добивање детаљних писаних коментара од грађана.

Битно је напоменути и начин укључивања мишљења јавности у процес процјене утицаја. Закон о заштити животне средине прописује случајеве када је неопходно провести поступке процјене утицаја на поједине пројекте који могу бити од утицаја на животну средину, те када је обавезно да прије пуштања у рад одређеног погона или постројења треба прибавити еколошку дозволу.

У области управљања отпадом процес процјене утицаја је од нарочите важности приликом изградње инфраструктуре, попут депонија, постројења за спаљивање појединих врста отпада, итд.

Постоји обавеза органа да обавијести јавност о пријему захтјева за провођење поступка процјене утицаја. Наиме, одредба јасно захтијева од органа да одмах по пријему захтјева о томе обавјести јавност на примјерен начин о примљеном захтјеву и у тексту наведе најважније податке о самом пројекту и носиоцу пројекта. У огласу треба навести и на који начин заинтересована особа може прибавити више података, односно како се може упознати са детаљима захтјева.

У поступку саме процјене орган је дужан обавијестити јавност о чињеници да је поднесен захтјев за припрему студије, а након пријема нацрта студије дужан је омогућити увид у њу и у сву документацију која је приложена уз студију.

Након што је студија о процјени дата на увид чиме је омогућено да се на основу нацрта студије дају коментари и мишљења, орган све коментаре и мишљења доставља израђивачу студије.

Јавна расправа је обавезан дио поступка одобравања студије прописане чланом 3. тачке 3. и 6. Одлуке о јавни расправама у општини Српски Брод („Служени гласник општине Брод“ број 3/04), која каже нацрт одлуке која се односи на развојни, просторни, урбанистички и регулациони план, као и на њихове промјене и нацрту одлука које се директно односе на једну категорију или групу грађана (млади, пензионери, пољопривредници и сл.), а које имају утицаја на промјену њихових животних услова. Према члану 132. тачка 6. Статута општине Брод („Службени гласник општине Брод“ број 7/17) јавна расправа се спроводи о нацрту одлуке о мјесним заједницама; као и другим актима које надлежни орган општине упути на јавну расправу. На основу члана 126. Пословника о раду Скупштине општине Брод – пречишћени текст („Службени гласник општине Брод“ број 5/20) орган надлежан за спровођење јавне расправе дужан је нарочито:

* обезбједити да приједлог акта Скупштине буде доступан јавности путем медија, брошура или на други одговарајући начин,
* прати јавну расправу и благовремено прикупи све приједлоге, мишљења и примједбе који произлазе из ње и
* анализира резултате јавне расправе и о њима подносе извјештај Скупштине и овлаштеном предлагачу.

# **9. МОГУЋНОСТ САРАДЊЕ ИЗМЕЂУ ДВИЈЕ И ВИШЕ ЈЕДИНИЦА ЛОКАЛНЕ САМОУПРАВЕ**

Према Закону, члану 7. управљање отпадом заснива се, између осталих, и на начелу близине и заједничког приступа управљања отпадом. Општина Брод уређује, обезбјеђује, организује и спроводи управљање комуналним отпадом на својој територији.

У складу са Републичким планом управљања отпадом за период 2019.-2029. године („Службени гласник Републике Српске“ број 43/20) Регионална депонија Добој је несанитарна депонија, која тренутно служи као регионална депонија која прима отпад из неколико општина из Републике Српске и ФБиХ. Стратегијом управљања отпадом за период 2017.-2026. године („Службени гласник Републике Српске“ број 67/17) предлаже се унапријеђење у санитарну регионалну депонију коју би користиле општине Брод, Вукосавље, Дервента. Добој, Доњу Жабар, Модрича, Пелагићево, Петрово, Теслић, Шамац и Станари. Процјењена годишња количина отпада за ових 11 општина је око 58.000 тона. Депонија у Добоју спроводи програм мјера у циљу прилагођавања и преласка на санитарни начин депоновања, у складу са чланом 99. Закона о управљању отпадом.

У складу са планираним, наведену депонију је потребно превести у ПЦУО са пратећом инфраструктуром. у свим ЈЛС неопходно је почети са одвојеним сакупљањем отпада, изградити зелена острва и рециклажна дворишта за сакупљање отпада. У оквиру РЦУО била би инсталирана линија раздвајања отпада (сортирница), као и погон за третман биоразградивог отпада. Неуређене депоније по ЈЛС потребно је затворити. У циљу смањења транспортних трошкова потребно је изградити двије трансфер станице, једну у Дервенти (за општине Дервента и Брод), а другу у Модричи (за општине Модрича, Доњи Жабар, Вукосавље, Шамац и Петрово).

Локације контејнера, зелених острва и рециклажних дворишта за сакупљање отпада по ЈЛС требају бити дефинисани локалним или заједничким планом између двије или више ЈЛС.

Уколико се Регионална депонија Добој, изгради у санитарну регионалну депонију, општина Брод има у плану сарадњу тј. разврставање и транспорт отпада на Регионалну депонију.

Општина Брод има у плану санацију постојеће локалне неуређене депоније која се налази на локацији Колибе Доње, успостављање система разврставања отпада и одвоз комуналног отпада на Регионалну депонију Доброј.

# **ЦИЉЕВИ УПРАВЉАЊА ОТПАДОМ ЗА ПЛАНСКИ ПЕРИОД**

Циљеви управљања отпадом за плански период су усклађени са стратешким циљевима Старатегије управљања отпадом Републике Српске за период 2017-2026. година као и Републичким планом управљања отпадом за период 2019-2029 године, као и документима вишег реда, са којима су општински планови управљања отпадом усклађени према потребама општине Брод.

Стога се овим документом постављају сљедећи стратешки циљеви за плански период:

* Циљ 1: Превенција настанка отпада;
* Циљ 2: Јачање свијести јавности о превенцији настанка отпада, правилном одвајању отпада на мјесту настанка, сакупљања и одлагања отпада;
* Циљ 3: Примјена законских одредби, надзора и извјештаја;
* Циљ 4: Унапређивање система сакупљања комуналног отпада;
* Циљ 5: Унапређење система управљања посебним категоријама отпада;
* Циљ 6: Санирање и затварање неуређених дивљих депонија;

У складу са дефинисаним стратешким циљевима изграђен је Акциони план који се састоји од мјера и активности које је потребно подузети како би се достигли горе назначени краткорочни и дугорочни циљеви. Акциони план садржи сет активности које се односе на сљедеће мјере:

* Уклањање и санација нелегалних одлагалишта (дивљих депонија) на територији општине;
* Провођење пројеката подизања јавне свијести становништва и привредника из области управљања отпадом;
* Праћење стања управљања отпадом и спровођења Локалног плана управљања отпадом – надзор и извјештавање;
* Увођење одвојеног сакупљања пепела за привредне субјекте који имају властиту котловницу;
* Успоставити систем раздвајања, одвоза мјешаног комуналног отпада и отпада за рециклажу;
* Омогућити усклађеност законодавног оквира и инсекцијског надзора примјеном Локалног плана управљања отпадом локалним актима;
* Имплементација ГИС-а за преглед и пријаву еколошких ризика у животној средини – мапирање дивљих одлагалишта и других објеката/догађаја опасних по животну средину;
* Успоставити план управљања грађевинским отпадом;
* Успоставити план за смањење количина електронског и електроничког отпада у мјешаном отпаду;
* Успоставити програма одвојеног сакупљања отпада на амбалажни и остали отпад у оквиру привредних субјеката кроз расподјелу контејнера;
* Успоставити систем за одвојено сакупљање опасних категорија отпада;
* Санирање и затварање локалне неуређене дивље депонијеs

# **11. АКЦИОНИ ПЛАН СА ПРОЦЈЕНОМ ТРОШКОВА И ИЗВОРИМА ФИНАНСИРАЊА ЗА ПЛАНИРАНЕ АКТИВНОСТИ**

Финансирање система управљања отпадом и надзирање отпада је први стратешки захтјев у реализацији Локалног плана управљања отпадом. У циљу реализације постављених циљева, као и рјешавања проблема идентификованих у овом Плану, предлажу се сљедеће активности:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Ред. бр. | ***Активности*** | ***Финансијска процјена (КМ)***  ***2025.*** | ***Финансијска процјена (КМ)***  ***2026.*** | ***Финансијска процјена (КМ)***  ***2027.*** | ***Финансијска процјена (КМ)***  ***2028.*** | ***Финансијска процјена (КМ)***  ***2029.*** | ***Финансијска процјена (КМ)***  ***2025.-2029.*** | ***Извори финансирања*** |
| 1. | Уклањање и санација нелегалних одлагалишта (дивљих депонија) на територији општине | 5.000 | 5.000 | 5.000 | 5.000 | 5.000 | 25.000 | Општина |
| 2. | Провођење пројеката подизања јавне свијести становништва и привредника из области управљања отпадом | 1.000 | 1.000 | 1.000 | 1.000 | 1.000 | 5.000 | Општина |
| 3. | Праћење стања управљања отпадом и спровођење Локалног плана управљања отпадом – надзор и извјештавање |  |  |  |  |  | - | Општина |
| 4. | Увођење одвојеног сакупљања пепела за привредне субјекте који имају властиту котловницу | 4.000 | 4.000 | 4.000 | 4.000 | 4.000 | 20.000 | Општина/ЈКП |
| 5. | Успоставити систем раздвајања комуналног отпада и отпада за рециклажу |  | 5.000 | 5.000 | 5.000 | 5.000 | 20.000 | Фонд/оператер/  међународни фондови |
| 6. | Омогућити усклађеност законодавног оквира и инспекцијског надзора примјеном Локалног плана управљања отпадом локалним актима |  |  | 1.000 |  | 1.000 | 2.000 | Општина |
| 7. | Имплементација ГИС-а за преглед и пријаву еколошких ризика у животној средини – мапирање дивљих одлагалишта и других објеката/догађаја опасних по животну средину |  |  |  |  |  | - | Општина/Фонд за ЗЖС РС/кредити |
| 8. | Успоставити план управљања грађевинским отпадом |  |  | 2.000 | 1.000 | 2.000 | 5.000 | Општина |
| 9. | Успоставити план за смањење количина електронског и електроничког отпада у мјешаном отпаду |  |  |  | 1.000 | 2.000 | 3.000 | Општина |
| 10. | Успоставити програма одвојеног сакупљања отпада на амбалажни и остали отпад у оквиру привредних субјеката кроз расподјелу контејнера |  | 2.000 | 2.000 | 2.000 | 2.000 | 8.000 | Општина |
| 11. | Успоставити систем за одвојено сакупљање опасних категорија отпада |  |  |  |  |  | - | Општина/Фонд за ЗЖС РС/кредити |
| 12. | Санирање и затварање локалне депоније |  |  |  |  |  | - | Општина/ЈКП/  кредити |
| **Укупнп за реализацију свих активноти ЛПУО** | | 10.000 | 17.000 | 20.000 | 19.000 | 22.000 | **88.000,00 КМ** | |

*Табела 9. Процјена средстава потрених за реализацију наведених активности*

У Акционом плану су наведена оквирна средства, те ће се прецизнија средства добити након израде студијске, пројектне и друге документације. Све наведене активности Општине Брод планира да спроводи у складу са својим финансијским могућностима односно могућим изворима финансирања а доносе се на период од 5 година, што је и предвиђено овим Локалним планом управљања отпадом. Aктивности које се не реализују због недостатка финансијских средстава, или других разлога, се пребацују у други плански циклус од 5 година кроз ажурирање предметног плана.

**Анализа ризика**

У току имплементације Плана управљања отпадом за општину Брод ризици који би могли угрозити имплементацију и достизање зацртаних циљева могу бити:

* непроналажење средстава за имплементацију програма,
* недоношење примјенљивог Закона о комуналним дјелатностима,
* недостајање механизма за ефикаснији систем наплате,
* лоша сарадња надлежних служби,
* неадекватно санкционисање неплатиша комуналне услуге,
* лоше проведене кампање подизања свијести становништва,
* незаинтересованост НВО и других организацијаза реализацију пројеката подизања јавне свијести.

## **Мониторинг имплементације**

Праћење имплементације Локалног плана управљања отпадом у свим његовим сегментима, утврђеној динамици и роковима за реализацију врши мониторинг тим од три члана којег ће именовати Скупштина Општине а сачињавају га:

* представник Скупштине општине Брод,
* представник надлежне службе у општинској управи општине Брод,
* представник НВО или УГ која у својој основној дјелатности имају бригу о заштити животне средине средине.

Мониторинг тим ће својим запажањима у току реализације претходно постављених циљева извјештавати Начелника општине најмање два пута годишње.

Скупштина након анализе достављеног извјештаја од стране мониторинг тима усваја смјернице за даље дјеловање у вези имплементације Плана.

## **Праћење промјена**

За развој, имплементацију, мониторинг и ревизију Плана управљања отпадом општине Брод, биће задужен тим којег ће именовати општински начелник, најкасније 30 дана по усвајању Плана и његовој објави у „Службеном гласнику“ општине Брод.

Мониторинг и ревизија су основни дијелови процеса имплементације. Мониторинг ће одредити да ли су акције из Локалног плана управљања отпадом постигнуте, и да ли је отпад у хијерархији у складу са принципима стратегије управљања отпадом.

Потребно је правити годишње извјештаје о имплементацији плана које треба презентовати Начелнику општине, са кратким приказом развојног плана за наредну годину. Процес избора најприхватљивијих опција за животну средину је озбиљан и осјетљив процес, који укључује локалну самоуправу и велики број кључних заинтересованих страна уз обавезно укључивање јавности.

Локални план управљања отпадом општине Брод потребно је ревидовати након сваких годину дана, односно након усвајања Регионалног плана управљања отпадом, али и након 5 (пет) година са циљем утврђивања да ли предложена рјешења приликом израде плана и даље представљају најбоља рјешења са финансијског и аспекта заштите животне средине. Такође, тада се може извршити и усклађивање плана са евентуалним промјенама у законској регулативи која се односи на управљање отпадом.

# **РОКОВИ ЗА ИЗВРШЕЊЕ ПЛАНИРАНИХ ЦИЉЕВА, МЈЕРА И АКТИВНОСТИ**

Активности приказане у акционом плану са процјеном трошкова и изворима финансирања за планиране активности представљају бројне предуслове за остваривање коначног циља. Потребна су велика финансијска улагања и подршка нивоа и институција више власти. Првенствено је потребно подизање свијести грађана и укључење читаве заједнице. Бројне активности из плана потребно је спроводити свих пет година трајања Локалног плана управљања отпадом.

|  |  |  |  |  |
| --- | --- | --- | --- | --- |
| Ред. бр. | ***Циљеви*** | ***Активности*** | ***Рокови за извршење***  ***2025 – 2029*** | ***Краткорочни и дугорочни циљеви*** |
| 1. | Циљ: 1 (Превенција настанка отпада) | Уклањање и санација нелегалних одлагалишта (дивљих депонија) на територији општине | 2025 – 2029 | Дугорочни |
| 2. | Циљ: 2 (Јачање свијести јавности о превенцији настанка отпада, правилном одвајању отпада на мјесту настанка, сакупљања и одлагања отпада) | Провођење пројеката подизањsа јавне свијести становништва и привредника из области управљања отпадом | 2025 – 2029 | Дугорочни |
| 3. | Циљ: 3 (Примјена законских одредби, надзора и извјештаја) | Праћење стања управљања отпадом и спровођење Локалног плана управљања отпадом – надзор и извјештавање | 2025 – 2029 | Дугорочни |
| 4. | Циљ: 5 (Унапређење система управљања посебним категоријама отпада) | Увођење одвојеног сакупљања пепела за привредне субјекте који имају властиту котловницу | 2026 | Краткорочни |
| 5. | Циљ: 4 (Унапређивање система сакупљања комуналног отпада) | Успоставити систем раздвајања комуналног отпада и отпада за рециклажу | 2026 | Краткорочни |
| 6. | Циљ: 3 (Примјена законских одредби, надзора и извјештаја) | Омогућити усклађеност законодавног оквира и инспекцијског надзора примјеном Локалног плана управљања отпадом локалним актима | 2027 | Краткорочни |
| 7. | Циљ: 1 (Превенција настанка отпада) | Имплементација ГИС-а за преглед и пријаву еколошких ризика у животној средини – мапирање дивљих одлагалишта и других објеката/догађаја опасних по животну средину | 2027 – 2028 | Дугорочни |
| 8. | Циљ: 5 (Унапређење система управљања посебним категоријама отпада) | Успоставити план управљања грађевинским отпадом | 2028 | Краткорочни |
| 9. | Циљ: 5 (Унапређење система управљања посебним категоријама отпада) | Успоставити план за смањење количина електронског и електроничког отпада у мјешаном отпаду | 2028 | Краткорочни |
| 10. | Циљ: 4 (Унапређивање система сакупљања комуналног отпада) | Успоставити програма одвојеног сакупљања отпада на амбалажни и остали отпад у оквиру привредних субјеката кроз расподјелу контејнера | 2029 | Краткорочни |
| 11. | Циљ: 5 (Унапређење система управљања посебним категоријама отпада) | Успоставити систем за одвојено сакупљање опасних категорија отпада | 2029 | Краткорочни |
| 12. | Циљ: 6 (Санирање и затварање неуређених дивљих депонија) | Санирање и затварање локалне депоније | 2025 – 2029 | Дугорочни |

*Табела 10: Рокови за извршење циљева и активности*

# **Значење израза**

**Поједини изрази употребљени у овом Плану управљања отпадом имају сљедеће значење:**

**Амбалажни отпад –** свака амбалажа или амбалажни материјал који не може да се искористи у првобитне сврхе, изузев остатака насталих у процесу производње.

**Власник отпада –** је произвођач отпада, лице које учествује у промету отпада као посредни држалац отпада или правно или физичко лице које посједује отпад.

**Депонија** – је мјесто за одлагање отпада на површини или испод површине земље гдје се отпад одлаже, а то укључује и: интерна мјеста за одлагање (депонија гдје произвођач одлаже сопствени отпад на мјесту настанка), стална мјеста (више од годину дана) која се користе за привремено складиштење отпада, осим трансфер станица и складиштења отпада прије третмана или поновног искоришћења (период краћи од три године) или складиштења отпада прије одлагања (период краћи од годину дана).

**Индустријски отпад** – је отпад из било које индустрије или са локације на којој се налази индустрија, осим јаловине и пратећих минералних сировина из рудника и каменолома.

**Инертни отпад** – је отпад који није подложан било којим физичким, хемијским или биолошким промјенама, не раствара се, не сагоријева или на други начин физички или хемијски реагује, није биолошки разградив или не утиче неповољно на друге материје са којима долази у контакт на начин који може да доведе до загађења животне средине или угрози здравље људи.

**Класификација отпада** – је поступак сврставања отпада на једну или више листа отпада које су утврђене посебним прописом, а према његовом поријеклу, саставу и даљој намјени.

**Комерцијални отпад** – је отпад који настаје у предузећима, установама и другом институцијама које се у цјелини или дјеломично баве трговином, услугама, канцеларијским пословима, спортом, рекреацијом или забавом, осим отпада из домаћинства и индустријског отпада.

**Комунални отпад** – је отпад из домаћинства (кућни отпад) као и други отпад који је због своје природе или састава сличан отпаду из домаћинства.

**Медицински отпад** – је отпад који настаје пружањем здравствених услуга и вршењем научних истраживања и експеримената у области медицине (инфективни, патолошки, хемијски, токсични или фармацеутски отпад, као и цитотоксични лијекови, оштри инструменти итд.

**Неопасан отпад** – је отпад који нема карактеристике опасног отпада.

**Одлагање отпада** – је било који поступак или метода уколико не постоје могућности регенерације, рециклаже, прераде, директног поновног коришћења или употреба алтернативних извора енергије у складу са D-листом.

**Отпад –** је свака материја или предмет садржан у листи категорија отпада (Q-листа) који власник одбацује, намјерава или мора да одбаци, у складу са законом.

**Опасан отпад** - отпад који по свом поријеклу, саставу или концентрацији опасних

материја може проузроковати опасност по животну средину и здравље људи и има

најмање једну од опасних карактеристика утврђених посебним прописима укључујући и амбалажу у коју је опасан отпад био или јесте упакован.

**Произвођач отпада** – је привредно друштво, предузеће или друго правно лице, односно предузетник, чијом активношћу настаје отпад и/или чијом активношћу претходног третмана, мијешања или другим поступцима долази до промјене састава или природе отпада.

**Рециклажа** – је поновна прерада отпадних материјала у производном процесу за првобитну или другу намјену, осим у енергетске сврхе.

**Сакупљање отпада** – је активност систематског сакупљања, разврставања и/или мијешања отпада ради транспорта.

**Сакупљач отпада** – је физичко или правно лице које сакупља отпад.