**ПРИЈЕДЛОГ**

На основу члана 39. став 2. тачка 2. и 6. и члана 82. став 2. Закона о локалној самоуправи („Службени гласник Републике Српске“, бр. 97/16, 36/19 и 61/21), члана 40.став 1. Закона о уређењу простора и грађењу („Службени гласник Републике Српске“, бр. 40/13, 106/15, 3/16 и 84/19), члана 41. став 1. тачка 2. и 6. Статута Општине Брод („Службени гласник Општине Брод“, бр. 7/17), члана 111. и 112. Пословника Скупштине Општине Брод („Службени гласник општине Брод“ бр.5/20), Скупштина општине Брод на 3. редовној сједници одржаној 31.01.2025. године, доноси

**ОДЛУКУ**

**о приступању изради Урбанистичког плана градског насеља Брод**

**I**

Приступа се изради Урбанистичког плана градског насеља Брод (у даљем тексту: План). Планом ће бити обухваћено урбано подручје градског насеља Брод које заједно са дијелом корита ријеке Саве заузима површину од 1385 ha, а које је приказано на карти, која је саставни дио ове Одлуке.

Границе обухвата Плана дефинисане су Просторним планом општине Брод 2017.-2037.година.

**II**

Урбанистички план градског насеља доноси се на период од 20 година, односно важиће за период од 2025.-2045. године.

**III**

За израду Плана, дефинишу се слиједеће смјернице:

* План ће бити израђен у складу са одредбама Закона о уређењу простора и грађењу („Службени гласник Републике Српске“, бр. 40/13, 106/15, 3/16 и 84/19), Правилника о начину израде, садржају и формирању докумената просторног уређења („Службени гласник Републике Српске“, бр. 69/13), и другим прописима из посебних области – релевантних за планирање и уређење простора (саобраћај, снабдијевање водом и енергијом, телекомуникације, заштита од природних непогода и техничких инцидената, заштита ваздуха, воде, тла, природних вриједности, културних добара, пољопривредног и шумског земљишта и других елемената животне средине, и др);
* приликом израде Плана, водиће се рачуна о јавном интересу и општим и посебним циљевима просторног развоја;
* носилац израде обавезан је обезбиједити усаглашеност Плана у току његове израде, са документом просторног уређења ширег подручја, односно да је у сагласности са Просторним планом општине Брод, те програмским елементима који му буду достављени од стране носиоца припреме;
* приликом планирања, водиће се рачуна да се обједине сви значајни фактори развоја, уз сагледавање динамике потреба и промјена у простору, и уз рјешавање сукоба интереса у простору усаглашавањем функционалних, естетских, енергетских, економских и других критеријума у планирању.

**IV**

Рок за израду Плана је 300 дана од закључења Уговора о изради Плана.

**V**

Садржај Плана начелно је одређен чланом 33. Закона о уређењу простора и грађењу („Службени гласник Републике Српске“, бр. 40/13, 106/15, 3/16 и 84/19), а детаљније, одредбама Правилника о начину израде, садржају и формирању докумената просторног уређења од члана 103.-115. („Службени гласник Републике Српске“, бр. 69/13).

**VI**

Прије утврђивања нацрта Плана, носилац припреме Плана разматра преднацрт Плана на стручној расправи, којој присуствују и чланови савјета плана и на коју се обавезно позивају овлашћени стручни представници органа и правних лица из члана 42. став 3. Закона о уређењу простора и грађењу.

На стручној расправи разматрају се примједбе носиоца припреме, чланова савјета и представника позваних организација.

Носилац израде разматра примједбе, мишљења и сугестије на преднацрт и прихваћена рјешења уграђује у нацрт Плана.

Носилац припреме Плана након спроведене процедуре из члана 46.Закона о уређењу простора и грађењу утврђује нацрт Плана и мјесто, вријеме и начин излагања Плана на јавни увид у трајању најмање 30 дана.

О мјесту, времену и начину излагања нацрта Плана на јавни увид, јавност и власници непокретности у обухвату Плана, ће бити обавијештени огласом објављеним у најмање два средства јавног информисања, најмање два пута, и то 8 дана прије почетка јавног увида и 15 дана од почетка излагања нацрта Плана на јавни увид.

Нацрт Плана излаже се : у просторијама носиоца припреме Плана и на његовој интернет страници, у просторијама носиоца израде Плана и у просторијама у којима се одржавају стручне расправе.

Носилац израде Плана обавезан је да размотри све примједбе, приједлоге и мишљења који су достављени током јавног увида и прије утврђивања приједлога Плана према њима заузме став, те да образложен став у писаној форми достави носиоцу припреме и лицима која су доставила своје приједлоге, примједбе и мишљења.

Приједлог Плана утврђује се на основу нацрта који је био објављен и става према примједбама, приједлозима и мишљењима на тај нацрт.

У приједлогу Плана не могу се мијењати рјешења из нацрта документа, осим оних на која је била стављена основана примједба, приједлог или мишљење.

Став носиоца израде Плана према примједбама, приједлозима и мишљењима разматра се на јавној расправи, на коју се позивају представници носиоца припреме, носиоца израде и органа и правних лица из члана 42. став 3. овог закона, те чланови савјета плана.

Јавна расправа из претходног става мора се организовати у року од 30 дана од дана затварања јавног увида.

Носилац припреме објављује јавни позив за јавну расправу у најмање једном дневном листу доступном на територији цијеле Републике три дана прије и на дан одржавања расправе, којој могу присуствовати сва заинтересована лица.

Након одржане јавне расправе носилац припреме Плана утврђује приједлог Плана у складу са закључцима са расправе и доставља Скупштини општине Брод најдуже у року од 60 дана од дана одржане јавне расправе**.**

Приједлог Плана носилац припреме доставља министру на сагласност у складу са чланом 50. став 2. Закона о уређењу простора и грађењу.

Ако министар у року од 15 дана од дана подношења приједлога не изда сагласност нити обавијести носиоца припреме о утврђеним неправилностима, сматраће се да је сагласност дата.

Скупштина општине Брод одлучиће о приједлогу Плана у року од 60 дана од дана достављања приједлога.

**VII**

Средства за израду Плана и трошкове у поступку његовог доношења обезбједиће се из Буџета општине Брод.

**VIII**

Носилац припреме Плана је Одјељење за просторно уређење и имовинско-правне послове, општине Брод.

Носилац израде Плана биће одређен у складу са Законом о јавним набавкама БиХ.

**IX**

Носилац припреме Плана обавезан је ову Одлуку доставити Министарству за просторно уређење, грађевинарство и екологију у року од 15 дана од њеног доношења, у складу са чланом 40.став 5.Закона о уређењу простора и грађењу („Службени гласник Републике Српске“, бр. 40/13, 106/15, 3/16 и 84/19).

**X**

На приједлог носиоца припреме Плана Скупштина општине Брод ће именовати Савјет Плана у складу са чл. 43. Закона о уређењу простора и грађењу, ради укупног праћења израде Плана, вођења јавне расправе и усаглашавања ставова и интереса.

**XI**

Ова Одлука ступа на снагу осмог дана од дана објављивања у Службеном гласнику општине Брод.

Ступањем на снагу ове Олуке престаје да важи Одлука о изради Урбанистичког плана градског насеља Брод ( „Службени гласник општине Брод“,бр.4/19) .

Број: \_\_\_\_\_\_\_\_\_\_\_\_\_\_ Предсједник Скупштине општине

Датум: \_\_\_\_\_\_\_\_\_\_\_\_\_

Милош Станишић

**О б р а з л о ж е њ е**

**Правни основ:**

* Члан 39. став 2. тачка 2. и 6. и члана 82. став 2. Закона о локалној самоуправи („Службени гласник Републике Српске“, бр. 97/16, 36/19 и 61/21), прописује да Скупштина јединице локалне самоуправе доноси одлуке и друге опште акте и даје њихово аутентично тумачење, односно, доноси стратешке документе просторног уређења, као и одлуке, рјешење, закључке, препоруке, стратегије, планове и програме;
* Члан 40. став 1. Закона о уређењу простора и грађењу („Службени гласник Републике Српске“, бр. 40/13, 106/15, 3/16 и 84/19) прописује да одлуку о приступању изради документа просторног уређења доноси надлежна скупштина
* Члан 41. став 2. и 6. Статута општине Брод прописује да Скупштина јединице локалне самоуправе доноси одлуке и друге опште акте и даје њихово аутентично тумачење, односно, доноси стратешке документе просторног уређења, као и одлуке, рјешење, закључке, препоруке, стратегије, планове и програме;
* Члан 111. Пословника о раду Скупштине општине Брод – пречишћени текст („Службени гласник општине Брод“, бр: 5/20), прописује надлежност Скупштине јединице локалне самоуправе у доношењу статута, пословника, одлука, рјешења, закључака, правилника, планова, програма, резолуција, препорука, и других аката из своје надлежност;
* Члан 112. Пословника о раду Скупштине општине Брод – пречишћени текст („Службени гласник општине Брод“, бр: 5/20), прописује да се Одлука као правни акт доноси ради извршавања права и дужности Скупштине, којим се извршавају закони и којим се утврђује унутрашња организација и односи у Општини.

**Разлози доношења:**

Урбанистички план доноси се за урбано подручје јединице локалне самоуправе на основу просторног плана јединице локалне самоуправе.Урбанистичким планом детаљније се разрађују опредјељења из Просторног плана општине Брод, концепција уређења простора, границе уже и шире урбане зоне, границе осталих земљишта у обухвату плана и контактним зонама, критеријуми за формирање зона, урбанистички и други услови за уређење градског грађевинског земљишта и других земљишта по цјелинама, природни услови, земљишна политика, мјере заштите културно-историјског насљеђа, насљеђа природе и заштите животне средине, мјере заштите људи и добара за случај елементарних непогода и ратних катастрофа, рјешења саобраћајне, водне, енергетске, комуналне и друге инфраструктуре, услови за спровођење плана документима просторног уређења нижег реда по територијама, приоритету и остали услови.

Ступањем на снагу Одлуке о усвајању Просторног плана општине Брод, стекли су се услови за приступање изради Урбанистичког плана градског насеља Брод као другог по хијерархији и детаљнијег од два стратешка плана за подручје општине Брод.С тим у вези Скупштина општине је на 26. редовној сједници одржаној дана 29.03.2019.године донијела Одлуку о изради Урбанистичког плана градског насеља Брод за плански период 2019-2039.година.У складу са чланом 42.Закона о уређењу простора и грађењу Одјељење је Закључком одредило органе и правна лица од којих се прибавља мишљење на планска рјешења,позвана су заинтересована лица која су власници у обухату Урбанстичког плана ,те након проведене процедуре поступка јавних набавки закључен је Уговор са носиоцем израде плана који је Преднацрт Плана доставио 09.10.2020.године.Стручна расправа одржана је 29.10.2020. и 10.03.2021.године на којој је од стране Савјета плана усвојен Преднацрт.Од 12.04.2021.године до данас нису провођене активности вазане за израду Урбанистичког плана изузев једног радног састанка из јуна 2023.године.

Одјељење је у децембру 2024.године затражило мишљење Министарства за просторно уређење,грађевинарство и екологију о даљем поступању започете процедуре о чему је Министарство доставило тумачење да не постоји оправданост и исправност наставка започетог поступка израде, да је потребно провести нови поступак израде урбанистичког плана, због чињенице да је прошло више од пет година од приступања изради плана и насталих промјена у простору, да је истекао уговор са носиоцем израде, да је протекла четвртина предвиђеног планског периода, итд. Због свега наведеног Одјељење је у својству носиоца припреме документа просторног уређења приступило изради Приједлога Одлуке.За провођење ове одлуке неопходна су одређена новчана средства која ће Општина Брод обезбиједити из буџетских средстава.

На основу изложеног Одјељење за просторно уређење и имовинско-правне послове , Брод предлаже усвајање одлуке у предложеном тексту.

ОБРАЂИВАЧ: ПРЕДЛАГАЧ:

Одјељење за просторно уређење Начелник општине

и имовинско-правне послове